qundao/data-zh-poetry huggingface dataset:
倅教授判官皆爲東湖有賦次韻·其一
作者：程公許
朝代：宋

逶迤三徑带重湖，心眼經營念厥初。
問俗只須無事治，僝工適際有年書。
雪融趁急栽花柳，春到隨宜辦果蔬。
最喜城隅便來往，不嫌奔走費臺輿。
倅教授判官皆爲東湖有賦次韻·其二
作者：程公許
朝代：宋

交情郁穆兩監州，采藻依蓮總俊遊。
冰潔霜明相並照，渭清涇濁豈同流。
虢堂擬把新題和，錦里還思故事修。
荷蕩花溪總幽絕，賸須栽竹柰霜秋。
借宿洞門五絕·其一
作者：程公許
朝代：宋

身是西來旦過僧，洞門一再解行縢。
老師若許中分魯，也會漫天話葛藤。
借宿洞門五絕·其三
作者：程公許
朝代：宋

一枕齁齁客夢長，忽聞鐘梵響雲堂。
舌根久厭虀鹽味，洗鉢聊分豆粥香。
借宿洞門五絕·其二
作者：程公許
朝代：宋

傳語巖前五百牛，塵緣誤我意無憀。
靈山幸有三生契，更約天台度石橋。
借宿洞門五絕·其五
作者：程公許
朝代：宋

石筍巖頭爛熳遊，異聞要驗佛低頭。
却教古佛低頭笑，笑殺癡人枉刻舟。
借宿洞門五絕·其四
作者：程公許
朝代：宋

意行忽上凌雲閣，粉雉周遭山四圍。
何似清音亭上座，峨眉掃翠雪濤飛。
借宿靈隠翌旦曉粥後步遊上竺
作者：程公許
朝代：宋

華鯨吼粥月朦朧，滿意枝筇落手中。
金碧三分靈鷲嶺，烟雲高峙補陀峰。
一貧未辦莊嚴供，九品堅持憶念功。
欲問耳根參透處，曉寒山靜數聲鐘。
借寓楊和王府秀芳空屋寬靜爽潔意甚樂之
作者：程公許
朝代：宋

紅塵難得安棲處，借屋三間委巷深。
地僻喜無車馬過，官閒不廢簡編尋。
傍牆幸有數竿竹，護筍看成滿院陰。
須信市朝爲大隠，心無事累即山林。
借東溪巷錢莊寓居
作者：程公許
朝代：宋

蕩蕩青天隔九門，携孥飄泊此江村。
漁蓑且當青綾被，賜酒何如老瓦盆。
萬軸書籤須細閲，九還火候要重溫。
少陵有句須參透，政藉幽居拙養尊。
儲福觀謁唐玉真公主祠
作者：程公許
朝代：宋

華萼樓前花冥冥，三郎雅知睦天倫。
脂田恩厚脫屣輕，獨將泡影觀此身。
碧瑶六六秀蜀岷，朝來鬰勃連夕曛，石壇虛呵存谷神。
笳鼓驚散羯鼓春，兄來問信杳莫聞。
瑶池宴酣歸未醒，千巖萬壑空烟雲。
一念之差隔幾塵，蓬萊誰信有太真。
平生我亦厭俗氛，秘籙曾受金闕君。
玄機儻有三生因，不妨牧羊學初平。
元夕題燈龕四首·其一
作者：程公許
朝代：宋

綠綺新調正始音，紅蕖小放上元燈。
遊人莫誚遨頭懶，只願年豐歲事登。
元夕題燈龕四首·其三
作者：程公許
朝代：宋

期會從教迫星火，絃歌我自樂春風。
欲知政理和平處，都在邦人笑語中。
元夕題燈龕四首·其二
作者：程公許
朝代：宋

圍棘侵天催速戰，土膏得雨要深耕。
儒風鼎盛田多稼，早願三邊洗甲兵。
元夕題燈龕四首·其四
作者：程公許
朝代：宋

水晶簾映寶燈明，海上移來不夜城。
何似圖書羣玉府，青藜靜對月三更。
元日即事四首·其一
作者：程公許
朝代：宋

鳳銜丹詔紀初元，餘恨難忘杞國天。
賢路會當三接晝，宅家可卜中興年。
出車未可忘多難，覃耜尤須祝大田。
千古逃吳稱至德，有周篤慶更綿延。
元日即事四首·其三
作者：程公許
朝代：宋

憧憧行李不曾休，消遣年華古渡頭。
得似青衿專挾冊，浪隨黄帽熟操舟。
歸裝趁得椒花頌，洗盞連呼柏葉浮。
容易一年春又換，賞心可欠七年酬。
元日即事四首·其二
作者：程公許
朝代：宋

端居俄換歲華三，荼苦於吾若薺甘。
照影菱花驚雪白，强顔柏葉借春酣。
人間擾擾多岐路，聖世悠悠欠指南。
一穟黄雲晴晝永，叩門誰辨與同參。
元日即事四首·其四
作者：程公許
朝代：宋

屠蘇最後釂銀杯，歲月侵尋老景催。
離坎新工幾銖火，乾坤生意一聲雷。
君親未報鬢驚雪，名業倘來心欲灰。
一笑山頭冰萬仞，曉晴還見翠屏開。
元正和洪司令紀事二首·其一
作者：程公許
朝代：宋

寸心炯炯水朝東，雲繞通明一朶紅。
螭籀薦祥天眷顧，鷄竿銜赦日沖融。
遥知萬國趨堯彩，可使前旒隔舜瞳。
京闕陵園須汛掃，聖心原不慕邊功。
元正和洪司令紀事二首·其二
作者：程公許
朝代：宋

兔魄烏輪西復東，流光那肯駐顔紅。
禮羅君不見溫造，志廣吾寧如孔融。
難策材駑攀逸武，相期親壽轉方瞳。
飛騰景暮何須問，聖處慙無一髮功。
元正書懷
作者：程公許
朝代：宋

甲子循環六十年，手披新歷意茫然。
了知自性覺玄妙，寧與世間寒暑遷。
寡過得如蘧瑗化，諾惺要了瑞巖禪。
故園未卜西歸日，遇好溪山且數椽。
先兄叔逢種花盆池秋初開一朵二姪感悼成韻作柏梁體答之
作者：程公許
朝代：宋

懷昔三昆皆青春，揮毫翻水驚鬼神。
我方丱角瞠後塵，有如奔林鹿甡甡。
高堂壽朋鬢嚲銀，時節歌舞綵服新，二十年間存幾人。
叔氏終老一葛巾，盆池折花秋中旬。
共房感我雙瓜辛，無窮生意根陳陳。
寸卉雖微均我身，壅培涵浸宜及辰。
一氣之運屈必伸，子如不信有蒼旻。
入都一年餘舍館五遷最後得楊園空屋僻遠市囂寬潔爽塏火後莊文府以中旨攘奪倉皇徙寓奉常之寅清堂成五言長篇
作者：程公許
朝代：宋

瀆江萬里來，武林一年客。
飄摇無定棲，一一得安宅。
委巷遠塵囂，八窗耿虛白。
冰曹省造請，公退味禪寂。
乃者赤熛怒，橫爲閭井厄。
羈貧幸我貰，安坐有慙色。
侯門意睥睨，府檄加峻迫。
倉皇襆衣被，包裹到書冊。
曲臺許借居，虛堂暫休息。
砌蛩伴宵吟，樹鴉趣晨汲。
隨寓亦足娛，一枝更須擇。
是身如浮雲，何所爲定跡。
顧憐性梗野，雅嗜祇泉石。
陳力怯荷殳，康屯况無策。
强顔雜班綴，頗覺非本色。
時清早得歸，永願守蓬蓽。
入青城山門詩·其一
作者：程公許
朝代：宋

入山佳氣異他山，翠邏周遭幾復關。
流水白雲無盡藏，莫教容易到人間。
入青城山門詩·其二
作者：程公許
朝代：宋

一逕石牆分竹色，兩橋澗水和松風。
山靈憐我嗜幽勝，洗出林巒晚照紅。
內機知府郎官再和示教清拔遒美手不能置用韻以答嘉貺愧不足以當瓊瑶之報也·其一
作者：程公許
朝代：宋

新詩俊敵鮑參軍，結字歐虞瞠後塵。
我亦平生違俗嗜，與君交似醉陽春。
內機知府郎官再和示教清拔遒美手不能置用韻以答嘉貺愧不足以當瓊瑶之報也·其三
作者：程公許
朝代：宋

長憐杞菊老天隨，未必無才可濟時。
蓋代功成一炊黍，清名過取恐非宜。
內機知府郎官再和示教清拔遒美手不能置用韻以答嘉貺愧不足以當瓊瑶之報也·其二
作者：程公許
朝代：宋

莫倚鳴髐力有餘，天扶興運要驅除。
可須測象疑蓬埽，便擬排雲上諫書。
內機知府郎官再和示教清拔遒美手不能置用韻以答嘉貺愧不足以當瓊瑶之報也·其五
作者：程公許
朝代：宋

世味輕於玉斗撞，向來驕氣爲君降。
蹔離約會春風早，催逐飛帆下楚江。
內機知府郎官再和示教清拔遒美手不能置用韻以答嘉貺愧不足以當瓊瑶之報也·其四
作者：程公許
朝代：宋

愛閒天未許君閒，國步扶持奠鼎安。
千古淮淝一棋局，土山盟在未應寒。
八月十日夜夢登青城最高峰醮仙官醮罷同羽士二三人散策月下濯足澗水意甚適也推枕惘然紀以唐律
作者：程公許
朝代：宋

崷崒孤岑碧四圍，分明佳氣是祠西。
星壇醮罷天如水，羽褐追遊月滿溪。
真境可容兵劫壞，天涯長恐夢魂迷。
烟霞舊侶今誰在，還肯丹梯手共携。
六和塔寺館三宿和秀江亭詩牌韻
作者：程公許
朝代：宋

鯨呿鼇擲三神山，幻境起滅指顧間。
東西帆檣來復去，得似上方僧獨閒。
看山看水知多少，詩債責償殊未了。
膠膠擾擾竟何如，早結把茅佚吾老。
再和·其一
作者：程公許
朝代：宋

聞道溪橋澁欲乾，黄昏縞袂不禁寒。
愛之不見空搔首，玉立亭亭可得干。
再和·其二
作者：程公許
朝代：宋

一冬已放酒杯乾，三復名章敵露寒。
著我瑶林瓊樹裏，何須初雪畫江干。
再和前韻
作者：程公許
朝代：宋

條風吹轉斗杓東，護日祥雲一段紅。
聖主慶成神璽重，老親喜動壽杯融。
塵沙自染雙蓬鬢，歲月難磨兩碧瞳。
斗印垂腰吾分耳，早看兒輩策新功。
再和賀及甫領西清先生薦牘·其一
作者：程公許
朝代：宋

薦函引重一何頻，畫餠充饑恐誤人。
公道晚遭諸葛相，且煩輿致倚經綸。
再和賀及甫領西清先生薦牘·其三
作者：程公許
朝代：宋

功名壯節易華顛，揚簸翻羞糠粃前。
老子鑪錘無別巧，精粗良窳任天然。
再和賀及甫領西清先生薦牘·其二
作者：程公許
朝代：宋

萬里因人作遠遊，眼明西北有高樓。
蛾眉嫁晚貞心在，閒倚春風唱石州。
再賦
作者：程公許
朝代：宋

物華過眼半黄凋，萬竅號風夜慄憀。
一寸古心難石轉，三生妄念易冰消。
鉛黄汗筆千年夢，白黑文枰幾路饒。
勘破古今無一事，省煩更好去風瓢。
再遊鳳凰山寺·其一
作者：程公許
朝代：宋

人生出處豈前謀，歲一星周再此遊。
世故鼎來憂似海，壯心空在鬢先秋。
戎車擁路抽身去，僧鉢分香勸我留。
擾擾戰爭何日定，從前變滅幾浮漚。
再遊鳳凰山寺·其二
作者：程公許
朝代：宋

西康州隔暮雲邊，風去不來今幾年。
神睠此山良有以，客行何恨獨潸然。
瑞圖那復來阿閣，王澤何當復下泉。
定慧光中祈印證，等慈心與佛齊肩。
凌雲李聖可西郊別墅創小亭屬余作風月無邊古篆四字爲扁顔平岡馮炳仲賦詩和者盈軸因賦此
作者：程公許
朝代：宋

我不願築受降城朔方職總管，又不願金狨繫馬西池萬人看。
只願寬閒寂寞濱，倚醉高吟青玉案。
秋霜斫蟹草泥滑，春浪叉魚楊柳貫。
江湖長恐寸心違，世界饒君左手斷。
水寒軒檻碧萬頃，山掃巫娥雲一段。
鶴唳那愁蕙帳空，羊裘未讓嚴陵岸。
是家太白孕英精，待詔鑾坡摛藻翰。
藕船駕得玉井來，荔支腰重金章煥。
至今人物說淳熙，可並成周歌伴奐。
誰令七葉侍中貂，風月無邊奉娛翫。
犧尊屢喚𣂏玉液，科斗何能體先漢。
相期雲路早騫翔，分明世澤流波漫。
分直玉堂有懷
作者：程公許
朝代：宋

儤直稍寬庚伏暑，傳宣來自玉皇家。
冰盤滿掬三危露，金榼頻𣂏九醖霞。
衙鼓驟驚行抱牘，索鈴猶誤吏催麻。
叵堪厨釀甜如蜜，漫倚橋欄看水花。
初度詣葛仙化奉香火歸邑之明日有馴鹿自中徑入縣庭士友異其事賦詩相慶用張權父韻
作者：程公許
朝代：宋

閬風觴九醖，膾鯨羞玉麟。
宿命憶往劫，隠訣聞至人。
失脚五濁海，未泯一念仁。
就盈紀良月，揆度逢佳辰。
深恩感顧復，瓣香謁仙真。
同來山中吏，得非我同倫。
巖泉千仞雪，澗草四時春。
雅嗜自幽閒，胡爲此逡巡。
憐我久埃𡏖，爲記三生因。
野性欣得友，不待呼孔賓。
鼓瑟趣升歌，明當下溫淪。
嘉燕屬君等，努力語去陳。
靈囿豈予慕，願交惟梓椿。
方寸有玄感，清都寧隔塵。
別凌雲士友
作者：程公許
朝代：宋

三生緣法熟嘉州，乘興俄成十月留。
山水縱觀方得趣，交朋莫逆忽抽頭。
淋漓張飲梅花岸，慘淡分携杜若洲。
恨欠白崖陪杖屨，春風和暖及同游。
別家仲行得成都尉西歸
作者：程公許
朝代：宋

遠役得佳伴，天涯還摻袪。
憂端今轉甚，漫仕意何如。
落筆敏無敵，軒髯豪不除。
市橋春好在，勿共酒杯疏。
別帥垣登舟泝江
作者：程公許
朝代：宋

暫來偶作兩旬留，下榻慚非孺子儔。
西閣夜闌猶跋燭，北巖晚霽趣歸舟。
高城回首烟波暝，短棹支頤水國秋。
歲晚束書岷下去，梁園空復羨枚鄒。
別謝德芳
作者：程公許
朝代：宋

艤棹江干得款留，曾將避世與君謀。
誰知事變即勘定，端藉儒先寬顧憂。
分陝續書勞會計，借籌偶暇語綢繆。
分携竟作春風約，梅驛瞻雲黯暮愁。
別雲端子和元字韻
作者：程公許
朝代：宋

玉樓雙聳吟肩寒，自孔氏出參玄元。
荒尋得君相指似，清吐對我如瀾翻。
歸歟金華葺茅屋，間有洞戶通麻源。
世塵轇轕勿浪出，執手且須空此尊。
別馮伯昭新班歸三榮末句乞呈似使君王萬里年兄
作者：程公許
朝代：宋

東郭滄江市橋柳，邂逅論心成二友。
仙曹如水往復來，永晝論文間巵酒。
十五年間如掣電，屋梁落月幾回首。
愛君沖靜天機深，玉雪照我驚老醜。
寶屏兩月同舍館，青眼相看祇如舊。
秋風一鶚空百鷙，四海知心悅齋老。
鵲聲查查客當還，鶴髮倚門春一笑。
榮途埃𡏖倦馳騖，聖域工夫窺窔奧。
拏雲豈無九霄志，緩轡徐驅千里道。
平生我亦重擇交，與君同盟期耐久。
紛紜歸夢促嚴裝，黯淡羈情更分手。
旭川夙擅溪壑勝，雌堂况得文章守。
贏糧寧憚兩日程，龍洞烟霞共幽討。
到闕政府以辟郡未下隔對
作者：程公許
朝代：宋

練紙密銜袖，宮門報隔班。
衷腸鬰未吐，殿檻可容攀。
巨用須桴棟，旁搜及蒯菅。
對揚當有日，傾盡不須刪。
制幕孫君即益昌舍館疊石栽竹於盆池索賦
作者：程公許
朝代：宋

好山意度如高人，偃蹇那肯來朱門。
青油幕中盛快士，愛山惟恐不能致。
昭亭東望天一涯，武擔亦復歸遲遲。
開窗延得竹君瘦，借竹爲媒來石友。
烟雲吐吞一席間，瓦盆取月湖海寬。
羽書撤警文書省，一炷水沉銷日永。
不嗔鄰客喚門頻，支頤對翫玉嶙峋。
平生我亦烟霞痼，强擬爲君援筆賦。
破除幾許白雲腴，腸枯搜攪一句無。
昨宵夢怕大刀折，詩債未償寧許別。
從君差樂休念歸，賸借前箸裨籌帷。
主公威聲劘敵壘，旆旌行拂終南翠。
若携諸吏上崢嶸，容我後乘陪載賡。
劉園
作者：程公許
朝代：宋

陰沍閟陽和，快晴差愜意。
怒飈妬心賞，清遊殊鮮味。
繫船枯葦叢，悶損兀坐睡。
斷港麴塵波，見引著勝地。
逕梅佇攬結，堤柳是才思。
尤憐石交舊，勸我取一醉。
異事詫白詩，偶同二月二。
劍門
作者：程公許
朝代：宋

壯心低劍類龜藏，北度關山稍激昂。
誰遣五丁通蜀險，擘開雙劍倚天長。
山川豈爲姦雄誤，形勢終歸道德强。
輸與雲遊癡寶誌，巖前冷看幾興亡。
勞農安德鎮古剎過句德華園二首·其一
作者：程公許
朝代：宋

青煒留中分，風日和且釅。
冰綃熨遠空，雲錦織方甸。
農政自古然，長官欲身勸。
皤皤彼黄髮，懇懇余素念。
胼胝無乃勞，推瀝不敢怨。
文移窘星火，日夕靦顔面。
所欣歲洊熟，况復江可堰。
蒙袂奚自來，儲粟何以贍。
瓣香企璇穹，徧界雨美膳。
使民樂耕桑，爲國罷征戰。
堯俗可盡封，嗚呼何日見。
勞農安德鎮古剎過句德華園二首·其二
作者：程公許
朝代：宋

招提款松竹，古碣閲楷籀。
惠然二友佳，共此一巵釂。
扶携涉幽園，邂逅展遐眺。
海棠飲未酣，芳檻破微笑。
何如老桂叢，傲睨幾年少。
清言愜襟期，轉首俄夕照。
箯輿度杳靄，石梁穿窈窕。
留連得奇賞，傲朗可無誚。
聊憑一餉歡，緩我憂心悄。
明知古難挽，嫌與俗同調。
民勞儻得醫，氣脈猶可壽。
北新橋借孫氏宅內有井甘寒又有柳陰度夏爲宜
作者：程公許
朝代：宋

幸有安居暫寄包，拙如鳩不費營巢。
日長有井供茶課，客至移床蔭樹梢。
無事莫將吟思攪，儘閒且把舊書抄。
心知守道惟玄默，不用援毫賦解嘲。
十四日同張伯修羅堅甫大智賞月探韻即事感興殊激懦衷翌日會保福辱詩示教借張大韻同賦
作者：程公許
朝代：宋

涉秋苦多陰，嬋娟喜見乍。
天巧竟作難，借此三五夜。
屯雲滃四面，如騖俗士駕。
寶坊盍朋簪，尊酒共清話。
諸君讀書眼，明不失纖罅。
天眼物昏之，誰爲彎弓射。
連宵耿孤吟，虛窗自高挂。
竹風靜逾爽，露葉燦可畫。
夢踏市橋去，醉眠僧榻借。
陰晴且勿言，幽賞可能罷。
恨欠截老龍，三弄倚風榭。
酒酣歌慨慷，四坐勿渠詫。
邊塵日澒洞，志士惜閒暇。
君看古聖賢，憂樂以天下。
持此閲人多，何但如傳舍。
短氣吐復吞，欲言恐遭駡。
徑思投紱去，甘老漁樵社。
世論熟脂韋，人物歎衰謝。
相期崇令猷，蘭鮑觀所化。
十日祭先農拂曉過劉寺
作者：程公許
朝代：宋

喔喔晨鷄喚出城，籃輿兀睡忽天明。
偶因半路松招客，始覺空山雨未晴。
蘸水一梢偏韻勝，攙空萬壑自天成。
奉祠猶得搜奇觀，始信容臺職最清。
卧龍亭
作者：程公許
朝代：宋

隆中抱膝吟，意豈慕聞達。
翻然起潛蟄，了不愆宿諾。
廢興渠有命，忠直理難奪。
出處士所重，羞死荀文若。
去歲重陽日得彥威信附六月間二小姪及從弟姪所寄書自蜀閫遞中附至歷言去冬今春所遭兵禍及有司督迫科調之苦喜其存全哀其窘蹙灑涕如霰寄訊邀其下峽而邊事又告急未知其達與否也會杪冬見邸報宣諭使者余公侍郎改命授鉞盡護蜀師意欲以此事歸控骨肉會聚茲事其諧矣喜極涕零遂成長篇
作者：程公許
朝代：宋

令節恩賜沐，把菊開清尊。
天涯信音來，拆緘爲一欣。
展視未竟幅，淚雨溢帨帉。
辭家甫八年，邊塵覆全坤。
平生幾親故，半爲兵死魂。
縱脫虎口涎，亦復馬鬣墳。
所幸二猶子，從弟偕諸孫。
崎嶇矛戟中，偶得性命存。
意欲守丘壠，死不去榆枌。
是時陳理卿，受命開帥垣。
奮身艱危際，勉圖戡濟勳。
鏟壕峙城壁，鋤荒列營屯。
敵至誓固守，爲力良艱勤。
變故起肘腋，轅帳塞轒轀。
一死事則已，萬恨誰與論。
遺氓能幾何，天未許貸原。
貔虎蹔斂退，寇盜還紛紛。
哀我數子者，挈孥競驚奔。
亦不免維縶，恐迫甚溺焚。
掠奪幸得脫，歸來匿空村。
生涯蕩無餘，暴斂何寡恩。
萬里遠訴我，重我憂心熏。
爾苦我得知，爾創我得捫。
豈不憶松檟，歲時薦炮燔。
永惟宗祀計，忍自遏其源。
威也託我久，尚以窮愁言。
寧不思爾曹，命危豺虎羣。
安得田二頃，有屋休寒暄。
順風招之來，相與共饔餐。
皇后職生化，蟄蟄庶且蕃。
胡忍趣其斃，獮割如羔豚。
夙傳老上殞，國亂猶絲棼。
若爲秋風高，已復羣吠狺。
呼童具黑瀋，襞紙當前軒。
萬一郵傳通，庶幾信息聞。
嚴裝理航棹，及春下荆門。
余公新受鉞，尚義氣薄雲。
感我骨肉念，不難隻手援。
茲計不早决，噬臍何復云。
憤極思一吐，聲出輒復吞。
長謠欲上訴，九穹隔重閽。
劫運極必復，玉石可不分。
參選成都親友追送月夕飲江上
作者：程公許
朝代：宋

久聚未知樂，蹔離能許愁。
清江一輪月，後夜兩般秋。
語倦且呼酒，寒侵頻索裘。
鼎湖龍去遠，憂憤涕滂流。
參選銓曹
作者：程公許
朝代：宋

竽瑟明知繆所操，才疏分不與時遭。
扶犁輕失田家計，斂版來趨吏部曹。
邂逅功名嫌預借，馳驅州縣敢辭勞。
憂時空有崢嶸憤，九鑰天關守護牢。
又上座主李左史八十韻
作者：程公許
朝代：宋

江路三年別，心旌萬里摇。
登龍空有夢，蟄蟻困無聊。
側聽除書峻，深期廟論調。
方看儀玉筍，胡遽理蓀橈。
在昔推華族，於今壯本朝。
談遷承緒遠，坡潁更難超。
江漢英風迥，堪輿間氣饒。
文傳千戶印，和備九成簫。
撼地喧雷鼓，當空插斗杓。
靈龜韜遠見，瘦鶴峙孤標。
久矣駑陵驥，凄其鵠避鵰。
與時爲準的，立己有科條。
蚤歲趨嚴詔，修名聳百僚。
青藜窺夜讀，紈箑障塵飄。
洊綰藩侯紱，連驅使者軺。
通才期用世，所至藹騰謠。
將略雄諸葛，皇靈格有苗。
帝思前席問，命下賜環招。
敷奏趨丹陛，疏榮逼紫霄。
一朝驚玉立，三館看纓彯。
曉露坳螭潤，春風砌藥嬌。
倚才兼夕拜，專對禠天驕。
草詔鑾坡夜，橫經鶴禁朝。
紫荷班已峻，黄閣路非遥。
感激君恩重，傷嗟世論澆。
維時憂旱暵，大地徧炎熇。
公道荒荆棘，輿情渴蓼蕭。
直前臣語戇，蹙聽帝心怊。
剪爪晨頒綍，濡膏夕灑瓢。
孤鳴知鳳瑞，衆疾奈鳩佻。
賈勇封囊上，噓回士氣消。
防門獰九虎，利吻譟羣鴞。
自古譏簧巧，傷人甚骨銷。
吾身任江海，公論付芻蕘。
姱節寒冰雪，歸情遡汐潮。
鷺鷗波浩蕩，龍鶴夢岧嶢。
雅量陂難撓，身心柏後凋。
不妨閒袖手，冷看疾揚鑣。
詠草春波綠，移牀夜雨瀟。
湖邊鴻並影，夢裏鹿藏蕉。
庸俗偏酣豢，清風久寂寥。
菉葹紛蔽戶，蕭艾服盈腰。
甘作墦間乞，真成陌上挑。
迷途爭窘步，俚耳怪聞韶。
主自明如舜，人寧免吠堯。
與時雖落落，任運獨囂囂。
正論何曾泯，羣公莫誤料。
邦基期奠鼎，隣火逼回飈。
漫倚泥封谷，徒嫌斗擊刁。
護疽雖蹔逸，廢食可禁枵。
嘗膽當忘食，求衣合在宵。
若爲人杞梓，空使侶漁樵。
蠟潤東山屐，塵漫北闕貂。
牙籤搜蠹槁，畫舫看魚跳。
回首堯天闊，驚心郢路迢。
僕夫悲馬跼，詹尹拂龜燋。
忍使遐心寫，懸知睿想翹。
天街催並轡，里社恥題橋。
慨念材成就，艱如器琢雕。
扶持非有素，運用恐無繇。
康世先營度，猶農待勸劭。
可容苗亂莠，莫使榝侵椒。
議必和平勃，忠無棄董晁。
皇皇賢路闢，汲汲將才驍。
不廢菁莪育，精分玉石燒。
人心如眷眷，天理自昭昭。
蓄銳勤耕渭，乘機速渡遼。
定應人激厲，可使氣嫖姚。
催促元勳紀，歡呼敵首梟。
明知霖雨渴，不用鼎烹要。
豫卜中興漢，毋徒小惠僑。
寒儒鑽蠹簡，雅志自垂髫。
有夢騫鵬浪，無心翫翠苕。
憶曾持鐵寸，誤辱采桐焦。
步想長楸展，癡成大瓠呺。
長懷梧鳳表，屢賦草蟲喓。
官冗盆繅繭，身覊甲附蜩。
不辭行役倦，願奉燕居夭。
抱璞求礲琢，荒疇待蔉穮。
木瓜如許贈，誓志報瓊瑶。
又以堰事滯留姜主簿學父載酒相勞於離堆新繁宰鮮于子清永康理曹季德夫導江士鮮于才卿同會
作者：程公許
朝代：宋

穿江慨秦守，瞻岷懷子長。
成書著不刊，明德益難忘。
千載志尚友，百里職勸相。
每負伐檀恥，欲期盡心償。
籠石飽冬霽，雲車喧春陽。
經始愧前哲，憫勞得仇香。
選勝山水窟，浣我冰雪腸。
飛幰集諸彥，引睇周八荒。
暖翠凝黛面，晴雲抹川梁。
清歌勸引滿，佳趣殊未央。
舉頭萬仞雪，中有千斯倉。
采薇亦勞止，薄斂恐未遑。
何當洗甲兵，無以累廟堂。
文移寬郡邑，靴鞭却藩方。
源清流乃浚，葉瘁根必傷。
念此意惝怳，憑高歌慨慷。
不如邀飛仙，更與釂一觴。
又省闈鎖宿十月十三日夜月獨酌·其一
作者：程公許
朝代：宋

霜月鋪銀灧瓦溝，憶曾盡醉作中秋。
侵天圍棘孤吟夜，且著紅爐爲暖愁。
又省闈鎖宿十月十三日夜月獨酌·其二
作者：程公許
朝代：宋

兩月重來月又圓，寺鐘驚夢五更殘。
此情誰遣啼鴉覺，飛過東牆代訴寒。
又雨霽登樓
作者：程公許
朝代：宋

雨霽憑欄物色佳，鬅鬙疊嶂斂烟霾。
羈愁要著誰陶寫，且把昏眵爲一揩。
叔存姪伯仲拉登平蓋觀
作者：程公許
朝代：宋

彭模來往無虛歲，平度山纔一度游。
卜宅舊傳楊蜀郡，題詩宛在薛嘉州。
江雲杳靄吞天遠，松檻蕭寒喚客留。
欲與殊庭追古意，略須桃杏植巖幽。
古碑塔寺改律爲禪鄉大夫招凌雲智禪師主法席規模就整侯丞用晦爲賦揭章和者成軸書來索和
作者：程公許
朝代：宋

智禪生峩下，稚齒希空門。
落髮受具戒，持鉢巡諸村。
有如摩尼珠，烱然古井渾。
又若大明鏡，不受塵垢昏。
衰世不見理，窺天於覆盆。
誓將昌祖道，特用報佛恩。
得法歸燕社，閉口不復論。
眷言古叢城，往事空劍痕。
誰規此浮屠，峻極壓厚坤。
意令五濁海，親見兩足尊。
末法裨販盛，遺教髣髴存。
破律會十方，有詔下九閽。
法席遴厥選，爐香冷復溫。
豎拂集龍象，催粥吼鯨鯤。
能使幽衢暝，豁開若木暾。
空花眩俗眼，孰辦牢脚跟。
斯道許津梁，如天柱崑崙。
施金方山積，巧匠猶水奔。
請以六度法，爲拔六欲根。
諸君快說偈，羣魔驚褫魂。
何時共峻陟，層霄疑可捫。
勿謂蟹井小，可敵鯨海吞。
同二姪一甥游靈隠凈慈寺
作者：程公許
朝代：宋

韶華倏已三旬過，南北山分兩日游。
翠邏晚寒催暖酒，綠楊風軟緩移舟。
無多官事妨行樂，有許吟情奪隠憂。
三揖孤山林處士，泰和容許隠巢由。
同家德清侍尚書楊寶學山行先過上巖訪家諧季
作者：程公許
朝代：宋

鶴書杳杳上巖雲，錦里安車忽暮曛。
二陸久當爲世瑞，一夔留與護香芸。
中春澗壑晴如暝，亭午松蘿氣自薰。
倚檻欲歌招隠賦，客塵痼我不成文。
同振之德久分韻賦坐石東坡得坡字
作者：程公許
朝代：宋

千年間氣落岷峨，驚世聲名鎮不磨。
吟詠西湖雖有案，經年儋耳却無波。
細看據石橫藜坐，想見騎龍跨海過。
山谷老人猶剩語，是非元不到東坡。
同楊景韓飲虞獻子江亭用壁間文與可韻
作者：程公許
朝代：宋

晴灘屬玉翫烟霏，照眼琅玕碧四圍。
堂蔭白茅娛子美，江吟凈練憶玄暉。
誰家鼓吹觀遊去，何處笭箵罷釣歸。
尚想江南圖畫裏，風帆夜落道人磯。
同王萬里山行
作者：程公許
朝代：宋

邂逅非宿期，意行得奇眺。
三生湖山緣，青眼不改舊。
飛榜漾湖光，躡屐梯雲嶠。
玉立緱嶺仙，灑落我同調。
沖懷寄寥闊，塵外恣吟嘯。
瞇目東華塵，誰識此中妙。
吾儕骯髒資，如痼不可療。
溷溷渠得知，不自恥牛後。
已矣毋復言，恐貽水仙笑。
同諸友山行分袂言別五首·其一
作者：程公許
朝代：宋

共蠟登山屐，俄尋下水船。
到家人怪問，滿袖挾風烟。
同諸友山行分袂言別五首·其三
作者：程公許
朝代：宋

神都旬浹住，大面欠窮探。
未盡山中趣，重來賦蔚藍。
同諸友山行分袂言別五首·其二
作者：程公許
朝代：宋

大面窈深處，神仙碧玉壺。
孫郎妙心眼，催作後山圖。
同諸友山行分袂言別五首·其五
作者：程公許
朝代：宋

名山遍宇宙，歷歷紀輿圖。
安得身雲水，孤筇自給扶。
同諸友山行分袂言別五首·其四
作者：程公許
朝代：宋

羅家隔香積，天國近花坪。
何日同搜覽，題詩索載賡。
和使君王子堅游鄧氏天開圖畫韻
作者：程公許
朝代：宋

春風滿城開笑顔，使君明當出遊山。
東州山川北佳麗，凌雲耀日季孟間。
紫絲步障元不要，飛檻層欄一憑眺。
歲豐民樂征調寬，挾四老仙共舒嘯。
使君吟肩李杜齊，落筆便覺三山低。
招來倦客同賡載，韻險令我窘見擠。
烟霞風月無疆界，不憂寒具油侵壞。
寄謝摩詰休苦心，使君詩是有聲畫。
和內幕季美·其一
作者：程公許
朝代：宋

武帳宵寒漏箭傳，元戎威望響秦川。
機籌整暇一橫槊，寒澁何能强比肩。
和內幕季美·其三
作者：程公許
朝代：宋

五丁鑿劍古今傳，屹立崇墉蔽兩川。
滿目風寒無處避，祇今由徑競摩肩。
和內幕季美·其二
作者：程公許
朝代：宋

敵技無多莫浪傳，西京元是宋山川。
書生但可謀帷幄，壯士得無須彘肩。
和前送吳季永工侍韻二首寄宣城使君吳尚書叔永時季永尚留宣城郡齋·其一
作者：程公許
朝代：宋

對床有約二蘇公，湖海何曾出處同。
得似公家情繾綣，相看歲晚樂沖融。
宛陵信是佳山水，公館翛然若翠蓬。
吏散不妨談陸續，是非馬耳射東風。
和前送吳季永工侍韻二首寄宣城使君吳尚書叔永時季永尚留宣城郡齋·其二
作者：程公許
朝代：宋

詞林巨擘久心降，萬斛龍文隻手扛。
革履似因求見數，朱衣蹔隔引前雙。
明當歸闢翹材館，想未能忘濯錦江。
剩向雲間籠白鶴，他年携伴讀書窗。
和南風歌
作者：程公許
朝代：宋

華清舞徹霓裳散，五音繁會宵達旦。
人間何限失意人，西商凄切離騷亂。
我所思兮在東周，小雅盡廢心之憂。
更堪羌調日嘈雜，徑欲洗耳寒江流。
那君十指含清風，家無卓錐心願豐。
仙翁賞音那易得，水流益濬山益崇。
疲氓望翁起憔悴，蒲輪加璧幸可致。
請君抱琴往從之，解慍阜財皇有意。
和可道約同館於都統衙
作者：程公許
朝代：宋

至理玄同孔老瞿，客塵覺似漸消除。
一生嚼蠟有餘味，兩載離家能幾書。
君已灰心參祖意，我猶滯相問童初。
寶巖不作桑間戀，榆館能來慰索居。
和史子修投贈二首韻時被命至玉堂·其一
作者：程公許
朝代：宋

儒習平生祇自酸，可能學古到商盤。
風塵世路知難拗，潢潦詞源恐易乾。
已愧登瀛聯俊彥，那堪上水費嘲彈。
饕榮愧乏經時策，安得軍中有范韓。
和史子修投贈二首韻時被命至玉堂·其二
作者：程公許
朝代：宋

歷盡羊腸足力酸，湖山正好暫遊盤。
羈愁等是如鴻集，鄉信難忘問鵲乾。
瓦屋三間非易借，蒯緱長鋏莫多彈。
玉川那用輕參尹，沽酒誰爲赤令韓。
和司令洪文詠梅花兩絕句·其一
作者：程公許
朝代：宋

人間何處覓瓊華，元住瑶池阿母家。
應念維摩室無侍，來隨天女供天花。
和司令洪文詠梅花兩絕句·其二
作者：程公許
朝代：宋

舊遊無處問芳華，身似禪僧處處家。
聊共梅花娛歲晚，又催元日頌椒花。
和喬擇善別若水韻
作者：程公許
朝代：宋

尼嶺飈遊不可期，寥空無路寄幽思。
階蘭競秀有誰省，貝錦傷讒徒爾爲。
默坐勿書殷浩怪，擬騷休作楚臣悲。
君看雪澗凌霄幹，長有毿毿綠滿枝。
和大著何兵部·其一
作者：程公許
朝代：宋

何侯起膠庠，巋立諸老後。
霜空茂檜栢，驚秋笑蒲柳。
平生經世心，短舞困長袖。
白頭謁承明，彩闥炳郎宿。
去國一漁舟，順風輕放溜。
寒花耀荒寒，靈芝茁腐朽。
身閒澹無慮，歲熟宜釀酒。
更將自性觀，妙契得無漏。
和大著何兵部·其二
作者：程公許
朝代：宋

憶昔歲云暮，言趨君子堂。
昕班偶同歸，三度金節涼。
木天並英遊，東壁分餘光。
日者對宸扆，直聲動巖廊。
豈不志歸田，胡遽喧巧簧。
別久花竹秀，山積書傳香。
時無塵外交，若許令支郎。
願言從之遊，珪璧保聞望。
和家恭伯韻別曹揚休還涪陵五首·其一
作者：程公許
朝代：宋

春風有客夢刀頭，政好將軍侍太丘。
爲惜交情留信宿，無端檣燕聒離愁。
和家恭伯韻別曹揚休還涪陵五首·其三
作者：程公許
朝代：宋

膠漆論心忽離羣，柳邊躞蹀馬蹄塵。
清風朗月相思夜，依舊江山面目親。
和家恭伯韻別曹揚休還涪陵五首·其二
作者：程公許
朝代：宋

精藍靖館手同携，細與重論文暇時。
須信有方藏肘後，可能無藥起支離。
和家恭伯韻別曹揚休還涪陵五首·其五
作者：程公許
朝代：宋

讀易巖前訪德人，分明枯菌茁芽新。
趨庭領會傳心法，一笑陳編萬古春。
和家恭伯韻別曹揚休還涪陵五首·其六
作者：程公許
朝代：宋

嶺雪融春水漲溪，留連尊酒話精微。
藍田膝上還相憶，半偈何當問指歸。
和家恭伯韻別曹揚休還涪陵五首·其四
作者：程公許
朝代：宋

朶頤渠可換靈龜，世事艱如整亂絲。
執手應須細商略，古來成敗幾枰棋。
和小阮沇感時韻
作者：程公許
朝代：宋

豆籩列炙凌丘垤，有酒如澠旨且洌。
得似年豐世小康，漁樵結社談蜚屑。
畏途羊腸徧宇縣，二十年間行未徹。
憂時無力爲支撐，問計商顔未能决。
頻年水旱釀災眚，况復刀兵值空劫。
剜瘡補肉不遑恤，椎膚瀝髓供一切。
詩歌碩鼠想樂郊，澤自無魚可堪竭。
何時天狼隕芒焰，盡驅狐兔縶故穴。
危機欲濟重坎陷，暴征須戢猛火烈。
所期世路靜風塵，甘隠瓜疇耘露瓞。
阿咸年少知激昂，勉法前修立功業。
和廬陵士尹八俊投贈韻
作者：程公許
朝代：宋

白苧裁春衫，京塵可得緇。
一麾江海去，何成復何虧。
馳驅兩輪朱，蕭騷雙鬢絲。
所欣歲功就，千里春臺熙。
素念恥伐檀，煩政戒楚茨。
同心何自來，邂逅得我師。
金華仙去遠，文其不在茲。
諸公競唐體，頹流誰檝維。
命將騷雅壇，幸子無牢辭。
爲我緩節歌，紓我商謳悲。
邊塵塞鄉國，介鱗語侏𠌯。
登樓仲宣賦，遣興子美詩。
懷歸自無計，慘戚將奚爲。
排雲天九重，抒我危苦詞。
和彥威紀事二首·其一
作者：程公許
朝代：宋

久戍兵殘將亦驕，幸時轇轕與民仇。
邊關撤警久階厲，甲胄棄殘尤誤謀。
淮浦方期三就緒，王官忍賦四宜休。
江城永夜欹寒枕，數盡殘更有幾籌。
和彥威紀事二首·其二
作者：程公許
朝代：宋

民勞無訴卒長征，安得天河洗甲兵。
虎出柙誰當任責，鳥傷弓後可無驚。
峽山風雪清尊共，楚澤雲濤去棹輕。
憂國寧忘絲髮補，忍隨時態慕鮮榮。
和憲使張郎中
作者：程公許
朝代：宋

四海一奇男，象賢真柬之。
繡斧外執法，滯淹猶在斯。
冰壑棟梁具，鳳梭雲錦機。
粉省趨含香，璽書嗇封泥。
生平方寸丹，雲端雙闕齊。
小試川楫手，晒網蘆中磯。
以道拯世溺，先事防繻袽。
三江昔怒號，一席今淪漪。
平波浄縠浪，祥風浹瑶池。
八極匯濤瀾，四顧蛟涎危。
孰能戒維楫，重與歌平夷。
和景韓贈子敬末章韻
作者：程公許
朝代：宋

艷冶昭陽妃，嬌好浣紗女。
盛時一轉盼，零落委黄土。
彼姝秋胡婦，真節甘獨守。
煒煒編簡上，芳聲乃持久。
我欲呼緒風，酹以一觴酒。
君看澗底松，閲世幾寒暑。
丈夫要如此，千載可尚友。
鬼蜮玩阿瞞，何妨摻撾鼓。
平生書五車，一字不堪煮。
愾我左右手，雙顧石棱紫。
忍窮學師道，覓句迫徐俯。
橫陳味嚼蠟，下筆迅流水。
憶昨涪江濱，對吟夜床雨。
胡爲輕判袂，愁凭烏皮几。
人生如飛蓬，飄落無定所。
那知錦官城，尊酒又同舉。
草玄幾垂絲，筆力造化補。
自我交斯人，短翅思決起。
不因得趣同，那覺同心苦。
至今浮山夢，歷歷西窗語。
齋厨厭苜蓿，塵甑窘禾稆。
忍饑搜枯腸，數息保氣母。
何當陪勝賞，一醉詩分取。
終恐吃期期，輸君白玉麈。
和樓大參韻贊史伯謙少弼二同年掛冠·其一
作者：程公許
朝代：宋

俚耳驚聞古曲彈，地行元不慕仙官。
方看鳳穴將雛上，已悟羊腸涉世難。
蟻夢未酣誰喚醒，鱼遊自樂與誰觀。
不妨散策三巖路，聽徹松風度百灘。
和樓大參韻贊史伯謙少弼二同年掛冠·其二
作者：程公許
朝代：宋

琴自無絃不用彈，歲寒姱節傲蒼官。
青衫吏隠非吾願，綵服兒啼畏色難。
三徑歸尋元約在，萬緣回向自心觀。
何時款竹雲莊去，洗耳香山八節灘。
和江平叔遊無爲山詩韻
作者：程公許
朝代：宋

夙嗜一邱壑，誓言苦難踐。
夢踏西山雲，陟降原復巘。
世紛不可耐，道根日以淺。
永愧龕中定，三歎涕如霰。
君從柯山來，行盡蜀山險。
不憚屐齒蠟，恣襞蘭亭繭。
毫端花五色，優曇時一現。
翛翛塵外趣，歷歷眼中見。
人生歡會少，摶沙隨手散。
何以慰瞻思，英詞展黄絹。
和洪司令春日客懷二首·其一
作者：程公許
朝代：宋

寂寂春愁何許來，詩翁得句凌歐梅。
一百五日火將換，二十四風花遞開。
玉壘新詩未題遍，鏡山歸夢寧須催。
人生田舍差足樂，我亦欲尋榿木栽。
和洪司令春日客懷二首·其二
作者：程公許
朝代：宋

好風排闥錦囊來，咀味真如渴望梅。
櫻筍算無多日事，棠梨約有幾分開。
社醅熟倩提壺勸，春種忙應布穀催。
早願時清歸亦好，小山幽桂賸須栽。
和眉山楊清父龍淵小舫四絕句·其一
作者：程公許
朝代：宋

誰能投筆規萬戶，但可短篷稱散人。
偪側世途何處避，千金難買是閒身。
和眉山楊清父龍淵小舫四絕句·其二
作者：程公許
朝代：宋

嬋娟倚市爲誰好，膏火置身空自煎。
何似濯纓歌一曲，秋江淼淼碧如天。
和程使君勞農仙雲山拜揚子雲像蔣丞相墳
作者：程公許
朝代：宋

使君文采郁卿雲，聲利場中三沐薰。
繭紙晝閒臨晉帖，魚膏夜永課皇墳。
劭農懇惻車頻駐，弔古凄凉酒易醺。
笑我坐窗甘獨冷，吟情强半被愁分。
和程及甫迎春三首·其一
作者：程公許
朝代：宋

語脈留連燭跋頻，也知同姓異他人。
筆花枉着藍田紙，誰直金鑾夜演綸。
和程及甫迎春三首·其三
作者：程公許
朝代：宋

萬生寧不念扶顛，澗壑今猶挽莫前。
過眼舜華開落幾，功名好在鬢皤然。
和程及甫迎春三首·其二
作者：程公許
朝代：宋

劍棧雲深爛漫遊，知非吾土且登樓。
薰風十里陌堤上，打伴明當還益州。
和答括蒼龔彥質
作者：程公許
朝代：宋

不慣參禪不學仙，不婚不宦忽華顛。
前身疑是林和靖，好句多於謝惠連。
投贈頗堪華錦繡，擇交當勝佩韋弦。
鷄蟲得失何時了，洗耳松風共醉眠。
和若水賦郡圃梅花三絕句·其一
作者：程公許
朝代：宋

踏雪微吟分外清，藍橋底處覓雲英。
客來何物供娛玩，竹葉新篘玉糝羹。
和若水賦郡圃梅花三絕句·其三
作者：程公許
朝代：宋

冰池媚影早春時，轉眼纍纍子着枝。
調飪可能無好手，太羹真味付誰知。
和若水賦郡圃梅花三絕句·其二
作者：程公許
朝代：宋

瓊玉林中笑語親，色香原不著根塵。
淡烟疎雨靜相對，聊藉詩篇管領春。
和虞使君擷素馨花遺張立蒸沉香四絕句·其一
作者：程公許
朝代：宋

平章江浙素馨種，小白花山瓜葛親。
借取水沉薰玉骨，便如屏障喚真真。
和虞使君擷素馨花遺張立蒸沉香四絕句·其三
作者：程公許
朝代：宋

綠雲影覆白雲英，馥郁秋風不易陳。
休遣江南誇艷曲，朝朝瓊樹眼中新。
和虞使君擷素馨花遺張立蒸沉香四絕句·其二
作者：程公許
朝代：宋

長訝詩人巧奪胎，天心月脇句中來。
更將花譜通香譜，輸與博山烘炭煤。
和虞使君擷素馨花遺張立蒸沉香四絕句·其四
作者：程公許
朝代：宋

風露高寒醉夢清，小窗香霧遠囂塵。
不須殷七戲三昧，始信司花女有神。
和虞使君春雨
作者：程公許
朝代：宋

詩翁高卧滄江上，幾爲憂民霜鬢毛。
推枕中宵賦春雨，筆鋒如瑩鸊鵜膏。
和虞使君賦山茶花二首·其一
作者：程公許
朝代：宋

眼明絕艷照凋年，傲雪凌霜分外妍。
鶴頂染砂那得似，犀棱削角自蒼然。
若爲白瑞三冬裏，獨抱丹心一節堅。
歲晚須公與商略，儘渠春晝萬紅嫣。
和虞使君賦山茶花二首·其二
作者：程公許
朝代：宋

梅花蘸影碧江潯，似怪高人金玉音。
詠絮可憐清寡伴，冠霞來與共論心。
定知句迫瓊瑶響，莫惜杯浮琥珀深。
姑射清寒西子醉，一時嫵媚索高吟。
和虞滄江梅花四絕句·其一
作者：程公許
朝代：宋

橫枝借與月傳神，相對無言自目成。
好在玉壺清夜裏，冷香孤艷浸空明。
和虞滄江梅花四絕句·其三
作者：程公許
朝代：宋

銅彝深養玉膚肌，更着圖書繞四圍。
千古離騷誰與續，襲人清韻自芳菲。
和虞滄江梅花四絕句·其二
作者：程公許
朝代：宋

園林春到杳無蹤，恰似靈犀一點通。
賸著新題問花信，從頭二十四番風。
和虞滄江梅花四絕句·其四
作者：程公許
朝代：宋

暖日籠寒意小忺，爲君索笑一巡簷。
細挼玉糝浮杯面，猶自詩腸未屬厭。
和謝孟彝祕丞館中書懷
作者：程公許
朝代：宋

虎頭一生信癡絕，虛名誤人可多竊。
蕭踈白髮寧可貸，流浪紅塵幾時歇。
三神山夐隔囂紛，衆君子聚瑩冰雪。
麈犀時接寶唾香，玄關要待玉{⿱𥫗氐}掣。
緬懷元祐載賡唱，誰爲崇丘補亡缺。
直廬竹帛不停披，酺池齋盂寧浪出。
故都何在渺烟埃，湖山也自佳風月。
擬結齊盟修故事，莫向深杯辭百罰。
烝哉與我心事同，詩來可作成規揭。
甚慙老醜强塗抹，得與嬋娟夸二八。
靜思世故殊未艾，澒洞憂端不可掇。
由來館殿育英髦，期爲朝家效絲髮。
不然坐費玉帛招，奚異信手沙土撮。
天閽何曾九關隔，愚慮或補萬分一。
諸君信是廊廟具，老我已愧瓶罌溢。
驚看淋漓灑巨軸，豈比呻吟點枯筆。
吾儕立名要不朽，榮祿過眼才一瞥。
從今朝謁得休暇，勿使文會多間闊。
摩挲尊罍品書畫，上下古今商得失。
乞歸早得隠林巖，誇與漁樵舊人說。
和賈伯用架橋築堤韻
作者：程公許
朝代：宋

策蹇僕僕忘寒溫，勞心惻惻桑棗村。
長虹卧穩烟雨面，千金屹障波濤痕。
涉川利作初九益，括囊肯爲六四坤。
道旁築室勿與議，可使正論成排根。
和鍾道士若谷投贈韻
作者：程公許
朝代：宋

流年衮衮灘頭浪，蕭騷白髮三千丈。
人生榮祿底須多，何嗟及矣負米養。
滄溟不禁尾閭泄，養素略窺道家說。
庶幾真一復保全，可以衆言强分裂。
瀛洲醉揮碧霞盃，集雲峰前偶此來。
吏衙鳬散鈴索靜，怪有飛佩鏘瓊瑰。
紫霄洞經曾熟讀，歸來烟霞繞冠服。
嵯峨千仞獅子峰，寒棲旋營數間屋。
飈遊爲我晷刻停，汲泉引滿如海鯨。
要學旌陽累功行，不妨天詔遲飛昇。
岷峨念歸可輕發，枉辦青鞋并布襪。
禁闥侯藩信所遭，幾曾仰空虛咄咄。
爐薰浪擬叩玄微，何如趙州東院西。
了知此理只麽是，亡羊何必惑多蹊。
自心有疑須自斷，勿用周遮添著一重案。
鍊師鍊師爲我印證之，六合同風兮九州共貫。
和雁湖先生病起自警八章·其一
作者：程公許
朝代：宋

觀空得舍筏喻，示病無散花天。
從渠幻起幻滅，我自燕處超然。
和雁湖先生病起自警八章·其七
作者：程公許
朝代：宋

永夜朝元騫樹，蕭晨晞髮扶桑。
妙處本來一貫，何異心齋坐忘。
和雁湖先生病起自警八章·其三
作者：程公許
朝代：宋

專氣如嬰兒相，觀心得宿命通。
認取無聲無色，了知非瞽非聾。
和雁湖先生病起自警八章·其二
作者：程公許
朝代：宋

葆光悟老子說，游仙續景純詩。
木鑽可使石透，槃水猶嚴手持。
和雁湖先生病起自警八章·其五
作者：程公許
朝代：宋

學仙寧復華念，爲士苦畏四鄰。
鐵彈茅茨何在，兩翁心豈違人。
和雁湖先生病起自警八章·其八
作者：程公許
朝代：宋

貪夫孜孜爲利，烈士汲汲徇名。
誰似先生元尚，名標七寶宮城。
和雁湖先生病起自警八章·其六
作者：程公許
朝代：宋

殘編幸出壞宅，滴露何能闡微。
萬古聖賢心法，未饒西竺傳衣。
和雁湖先生病起自警八章·其四
作者：程公許
朝代：宋

三關中隠玉閣，七言味在蘂珠。
妙得養生真訣，善刀四顧躊躇。
和馮潔己節夜見過二首·其一
作者：程公許
朝代：宋

我生恨不際休嘉，浩蕩憂思未有涯。
書劍伴人常作客，氍毹暖夢暫還家。
葭灰漸喜回陽律，麥隴時須潤雪花。
休沐許寬書檄繞，靜中較似日長些。
和馮潔己節夜見過二首·其二
作者：程公許
朝代：宋

破悶孤斟莫厭深，風箏時爲送清音。
平生遇境無餘戀，令節因君忽愴心。
梅角吹殘愁不寐，柳枝放去杳難尋。
蛾眉列屋功成後，未用凄涼學越吟。
和龔彥質韻送別趙稅院
作者：程公許
朝代：宋

譏征傍南海，何遽別同盟。
漫仕不妨學，能詩新有聲。
烟濤千里隔，書劍一航輕。
榘範求諸近，菊坡冰雪清。
唐彭州改創南樓爲賦長歌
作者：程公許
朝代：宋

小洛陽城春日釅，翠幙家家誇國艷。
圍花命酒十日狂，何如水月山雲日日長相見。
西州藩牧最佳處，古木陰森湖瀲灧。
湖漘傑觀倚南牆，剝雨催風歲久不能繕。
後先知有幾賢牧，因循何啻閲亭傳。
算緡懼不貸主計，星火那能卹諸縣。
丹崖唐侯來布宣，世故平生金百鍊。
能將姦穽先杜斂，不勞民膜加鍼砭。
焦心常念足公儲，退食遑暇娛賓燕。
迨茲再稔治最成，聊爾計工財力羨。
岧嶢飛檻抗雲表，顯敞華堂屹湖面。
搜攬一州勝處尋丈間，恍覺蓬萊鼇首抃。
樓成侯已迫瓜戍，澹雲寒烟有餘戀。
君不見高詹事，吟詩花嶼巴箋絢。
又不見宋朝散，照坐鞋紅玉壺勸。
至今子美子瞻詩集中，能使吾州千古風流擅。
唐侯美政前哲同，能自勒文比黄絹。
謭陋愧我拙吟咏，漫綰秋蛇汙碑篆。
江山風月今猶昔，墨客詞人元不欠。
誰能落筆萬丈飛晴虹，九鼎雪山之銀堋江練。
唐文權郡見前作和韻見教乃賦詩三首以答之·其一
作者：程公許
朝代：宋

陰陽無停機，寒暑迭更代。
迅商俄慄憀，炎官亟斂退。
巖壑有餘妍，雨晴皆可愛。
迫迮紅塵海，適喜翠屏對。
唐文權郡見前作和韻見教乃賦詩三首以答之·其三
作者：程公許
朝代：宋

贊房容久愒，遊子奚所嘆。
樹老晝常寂，雲埋宵易寒。
龕燈對青熒，手箑失白團。
撫運忽有感，秋防趣三單。
唐文權郡見前作和韻見教乃賦詩三首以答之·其二
作者：程公許
朝代：宋

魯國久仙去，詩偕芙蓉秋。
淵淵韻金石，往往餘巖丘。
象賢來題輿，同聲應鳴璆。
清渭發源遠，濁涇難混流。
喜雨上使君
作者：程公許
朝代：宋

塞垣昏昏纏殺氣，春陽暵旱慘如燬。
老蛟熟睡呼不起，暴尪鞭巫徒爲耳。
雲將族兮俄披靡，飛廉之怒誰或使。
綿州刺史亦勞止，寢不遑安食不旨。
瀝膽濡毫肝作紙，封章夜訴天尺咫。
電幟簸紅雷虺虺，一篩時有萬絲委。
旬浹頻占垤封蟻，半夜流膏活千里。
瓦溝佳聲密飄灑，簫韶九奏未堪擬。
焦卷一朝有生意，夢魚之占立可俟。
中原格鬭何時已，軍儲急須問庚癸。
剝膚駸駸幾及髓，國脈所寄將奚恃。
腐儒流浪半環水，月蠹太倉三斛米。
干時無策顙有泚，况忍懶書酣晝寐。
知元道州漢良吏，可無長歌爲志喜。
北風漲塵目易瞇，安得天河一湔洗。
豐年高廩萬億秭，重見周道平如砥。
喜雨上西清崔先生
作者：程公許
朝代：宋

東皇司發生，何以忽僤怒。
旱乾遍兩川，陰陽錯常度。
侍晨秉清德，方嶽煩卧護。
隠憂切四體，曉夕煎百慮。
尪暴奚以爲，丘禱元有素。
皇明一頷首，膏澤倏如霔。
豐隆鼓增氣，耕父愁失據。
苧桑鬰華滋，餠餌當厭飫。
乃知天九重，不隔香一炷。
宇宙滿戈甲，椎剝劇刀鋸。
殺氣慘未除，衆慼那得籲。
毋以休咎徵，諉曰水旱數。
憂端轉搶攘，邦本須愛護。
願公遲東歸，爲帝寬西顧。
以萬金良藥，起衆兆沉痼。
使民安農疇，櫜弓藏武庫。
爲霖澤四海，媲迹商巖傅。
喜雨歌
作者：程公許
朝代：宋

去年堰决秋雨霪，南畝粒米如黄金。
縣官只道歲中熟，輸租歸家雷隠腹。
老翁戒兒力鋤耰，忍饑少待明年秋。
那知六月又不雨，二江之流幾齟齬。
揵石震撼渠欲枯，天遠不聞人號呼。
皇華使者民司命，腸日九回恐民病。
齋居蔬食勤箋天，灌口牲幣加明蠲。
燎烟升空忽黮䨴，須臾六合澤霶霈。
連宵簷響未渠休，溝塍泫泫膏乳流。
疲氓彈指拜公賜，枵腸便覺有生意。
邊城十年戢干戈，鄰焰逼我將奈何。
可憐十室九垂罄，倉卒軍需何以應。
人情但知樂苟偷，更須熟爲根本謀。
察公憂民意懇懇，定知憂國慮深遠。
爲公志喜商聲謳，願公爲霖澤九州。
嘉平八日禱雪崇福觀集霰隨車至晚大雪凡三日廣文邵丈志喜賦詩勉和元韻
作者：程公許
朝代：宋

集霰纔隨紫馬回，散花天已御風來。
塵寰瞥地開仙境，和氣融春入酒杯。
寒沍潛消人物癘，清吟肯傍簿書堆。
南枝陡覺精神別，探借東皇信息催。
嘲清德堂前紫薇花仍代答·其一
作者：程公許
朝代：宋

襞積仙裾耀紫霞，西清兩月擅芳華。
託身塵土寧非誤，何不西垣侍判花。
嘲清德堂前紫薇花仍代答·其二
作者：程公許
朝代：宋

文章不辨演絲綸，失脚塵勞勿更論。
茵壤飛花適然耳，一觴聊復伴黄昏。
圓嶠
作者：程公許
朝代：宋

羣峰最高處，一席如鏡平。
烟霞敞松牖，風月棲茅楹。
仙姑紫綺裘，飛步白玉京。
揮手一長嘯，四海風塵清。
墨妙堂
作者：程公許
朝代：宋

斷石殘碑聚一堂，螭蟠鳳舞費平章。
顔蘇喜得初平侶，名節知無愧范滂。
壽制使董侍郎
作者：程公許
朝代：宋

秋雲陰陰壓邊城，秋風颯颯飛邊塵。
淮堧夕烽連峴首，往來羽檄無時停。
那知籌邊樓上一長嘯，環六十郡皆陽春。
老翁哺兒誇說尹，連年我倉歌既盈。
皇明如在殿西角，恩許借留爲福星。
六弧標慶當揆度，載途鼎沸歌謠聲。
請公細酌成都酒，拄笏看度西山雲。
只將祭酒瞪目意，坐鎮坤軸如砥平。
可憐兒輩見坎井，孰知我公身遠萬里心朝廷。
天生人物關運數，豈爲爾較山重輕。
浙江時巡今四葉，上流地險如建瓴。
强敵逆天天久厭，力困尚逞牙距獰。
膽折棧雲不敢向，介胄酣眠宵徹明。
雅知折衝妙方略，胸中歷歷不啻風雪身經行。
我聞四海如一體，手足雖異脈絡元相親。
癢疴何適不關我，仁者頃刻安得寧。
吾皇盛德堯舜主，包瑕匿垢韜厥靈。
一朝震怒詔薄伐，天戈所指壺漿迎。
西南倚公九鼎重，草木亦自知威名。
寶書斑斕真學士，陣圖指授諸將軍。
頻來寵光對赫奕，富有學問規經綸。
蜀才自昔比齊魯，公既崇學揚其文。
更須度外廣物色，聲病未可拘豪英。
蜀民生理日艱急，公既減賤矜其貧。
張弓何時可復弛，一分可寬寬一分。
蜀邊儲峙僅虛籍，公既檄吏探其囷。
餽糧千里憂不繼，渭上可無人雜耕。
蜀兵十萬今有幾，公既選練蒐其精。
將驕易置端在我，尾大安得平如衡。
公心渾如古井水，沄沄外物何關情。
公才信是澗壑松，大厦安樂扶其傾。
勿謂蜀漢彈丸土，酇侯用之開西京。
間關武侯亦良苦，千古大分垂丹青。
願公爲國一引手，饑食渴飲心經營。
從前規模會展拓，蓋世事業看崢嶸。
旆旌揚風出子午，笳鼓動地超三秦。
毋使酇侯武侯得專美，蜀山豈無齊天之石可磨亦可銘。
少徐带礪河山盟，命圭相印酬元勳，胙土奕葉疏恩榮。
却歸麻壇之山命仙侶，脯麟酌醴一曲歌長生。
壽史丞相
作者：程公許
朝代：宋

君不見唐朝郭元振，退朝愉色奉溫凊。
又不見國初王文康，黑頭拜相歸捧觴。
台衮崇嚴親壽考，歷數古今良亦少。
而况二老偕耆頤，如二公者那易有。
四窗爽氣舒雲霞，相業之盛專一家。
父子弟昆踵科級，到公名業尤榮華。
蔡州擒吳抑何壯，開幕江淮護諸將。
手提黄鉞却欃槍，即軍中冊右丞相。
我乘馳驅亦勞止，衮衣趣覲天顔喜。
垂紳列弁競趨迎，恩遇之隆昔無比。
壽喬平章三首·其一
作者：程公許
朝代：宋

岧嶢崑崙顛，縹緲虛皇宅。
下睨四大洲，何啻一塵積。
萬類託其間，擾擾無暫息。
强弱互吞噬，殺氣干斗極。
虛皇燕五雲，憑軒慘不懌。
絳節授金童，瓊函探寶冊。
運會有度期，欲藉老仙伯。
壽喬平章三首·其三
作者：程公許
朝代：宋

屋老當奈何，風雨撼四壁。
主公志經營，所頼有匠石。
度材林藪幽，計土帑廥積。
心思妙規製，指授契繩尺。
逮其萬間具，夫豈一人力。
柱天紀元功，眉壽永無極。
周宣當中興，拜手歌考室。
壽喬平章三首·其二
作者：程公許
朝代：宋

老仙何自來，文焰貫東壁。
八十五春秋，骨健神氣溢。
權衡有定度，蓍蔡無遺策。
若非安期生，定是李八百。
堅苦海津梁，壽斯文命脉。
后皇大所畀，陶冶妙無迹。
故山豈不思，老屋須柱石。
壽廷邁叔祖
作者：程公許
朝代：宋

吾宗譜牒祖通義，蟬聯到公十五世。
五派之分同一源，如木有本瓜有蔕。
公家門戶最赫奕，簪紱相承真鮮儷。
堂堂鐵面渠州牧，能以方寸永來裔。
用之不盡地自寬，信有詩書爲可繼。
龍駒墮地汗流赭，修途萬里自迢遞。
箭鋒巧中由基的，桂香慳與春官第。
誰知風雨短檠燈，慣作儒生窮活計。
彤檐問俗歷三州，和平斂退鋒芒銳。
羹藜任笑庖烟冷，嚼蠟倦親歌舌脆。
似聞皇華催遣送，斗城未必能留滯。
廣平傳緒五百年，凜凜千鈞若旒綴。
藉公一力爲挽回，澡刷家聲舊芳桂。
平生况耐反覆看，穮蔉懸知多斂穧。
鼎來富貴正黑頭，粲粲芝蘭滿庭砌。
周盟有幸聯肺腑，魯泮居然覺疣贅。
所願宗風振寂寥，敢將末路竊聲勢。
霧雨濛濛梅子黄，廉泉堂上薰風細。
千金稱壽意何如，自倚情親爲新製。
壽張敬立二首·其一
作者：程公許
朝代：宋

高堂八十親，備福九五疇。
虎節安山國，鴈序班霜秋。
積善有源委，觸目皆琳璆。
一笑壽觴舉，背蘐可忘憂。
壽張敬立二首·其二
作者：程公許
朝代：宋

育德譬源泉，務學如農疇。
盈科會歸海，力穡當有秋。
期君懋遠業，東序陳大璆。
對敭竭忠鯁，一洗宵旰憂。
壽後溪劉侍郎
作者：程公許
朝代：宋

朱顔白髮炯雙瞳，一念平生造物通。
內閣圖書真學士，西園几杖老仙翁。
木公金母人間現，桂子桐孫壽籍同。
遥想綵衣圜四世，後溪無日不春風。
壽悅齋李先生
作者：程公許
朝代：宋

君不見溫公崇福十五年，上下千載書法嚴。
又不見蜀公靜退不待耄，鐘律製成天一笑。
樂則行之憂則違，出處無非聖之時。
一朝都人擁馬首，留相天子不得辭。
潁昌胡爲屹不動，各以就去揭榘儀。
悅齋先生天下士，琬琰琮璜國鎮瑞。
盛名姱節耀古今，歲晚松階猶候對。
時臺劇談鋸蜚屑，志堂析疑{⿱𥫗氐}啟鑰。
夜歸風雨一龕燈，目電窺書光爍爍。
禹貢山川如指掌，漆園之解無郭象。
更將次五訂箕疇，不妨後覺勤鑽仰。
年來岷峨殊愴悽，公與潔齋名德齊。
長庚磊磊配曉月，士有司命國蔡蓍。
卧架詩書差足樂，憑高忍見楚氛惡。
豈不望公勇拂衣，正恐百姓須公活。
願公相業追元祐，以一至誠服雄狡。
願公眉壽如東軒，黄髮皤皤國元老。
雲蒸雨族霈作霖，賢以類聚治乃興。
卷舒在公亦何心，四海矯首西山岑。
薰風自南一披襟，起舞稱壽千黄金。
洗耳五絃虞氏琴，爲公緩軫歌嗣音。
壽憲使江寺簿八首以座右公廉勤謹忠信和緩八字爲韻·其一
作者：程公許
朝代：宋

並生宇宙間，分殊理則同。
訂頑有明訓，造化與同功。
心腹與手足，疴癢均我躬。
皇皇一仁字，天下皆爲公。
壽憲使江寺簿八首以座右公廉勤謹忠信和緩八字爲韻·其七
作者：程公許
朝代：宋

和與同近似，同乃異於和。
九官遜虞廷，儆戒而賡歌。
不然水濟水，後患將如何。
期公調鼎食，一柱障頹波。
壽憲使江寺簿八首以座右公廉勤謹忠信和緩八字爲韻·其三
作者：程公許
朝代：宋

咸池浴曉光，西汜俄夕曛。
流景寧我貰，用志可不勤。
王事念靡盬，聖恩期策勳。
歲晚須糗糧，及時力耕耘。
壽憲使江寺簿八首以座右公廉勤謹忠信和緩八字爲韻·其二
作者：程公許
朝代：宋

人心無底谷，貪求何自饜。
徇名膏火熬，徇財刀蜜甜。
受命獨也正，取造物者廉。
孤竹有世守，範防無乃嚴。
壽憲使江寺簿八首以座右公廉勤謹忠信和緩八字爲韻·其五
作者：程公許
朝代：宋

乾坤奠崇卑，君臣分則同。
中心一有慊，何以字曰忠。
孔曾爲榘矱，伊周其事功。
千載誰嗣音，我願順下風。
壽憲使江寺簿八首以座右公廉勤謹忠信和緩八字爲韻·其八
作者：程公許
朝代：宋

緩有用有體，事須明眼看。
用欲行而宜，體則偏於緩。
射審固而發，斯理一以貫。
仁靜壽可占，巧歷那得算。
壽憲使江寺簿八首以座右公廉勤謹忠信和緩八字爲韻·其六
作者：程公許
朝代：宋

豚魚自物耳，猶可孚以信。
疑心一芥我，相靡而相刃。
君看易中孚，義取說而巽。
虛心竊實理，可不精體認。
壽憲使江寺簿八首以座右公廉勤謹忠信和緩八字爲韻·其四
作者：程公許
朝代：宋

吾師孔子孫，云莫見乎隠。
所以盡性學，必於獨也謹。
兩間陟降異，一念堂奧近。
何但丹筆持，能使明克允。
壽曹大博以東憲臺治新築亭館扁榜寄意·垂光亭
作者：程公許
朝代：宋

蔚藍水中天，岧嶢千萬重。
樓觀聳烟霞，光景浮星虹。
天上老仙伯，萬劫冰雪容。
笑下金華山，長歌唳霜鴻。
一去五百年，山頭忽重逢。
身衣直指繡，神超蓬海東。
摇蕩瓊臺光，拍浮玻瓈鍾。
瓊臺縱可樂，虞庭渴夔龍。
丹鳳銜詔來，入侍甘泉宮。
壽曹大博以東憲臺治新築亭館扁榜寄意·詠歸亭
作者：程公許
朝代：宋

聖道如太極，品彙自生成。
二人各言志，點也心和平。
春風發高詠，懷哉沂水濱。
千載寄遐思，光景無邊春。
一潭鑑寒碧，方寸洞虛明。
執卷恍瞻前，舍瑟鏗有聲。
勿遣柱後文，醨我春風醇。
穹舞麗景舒，琴歌南薰清。
誰知此中樂，天理皆流行。
壽曹大博以東憲臺治新築亭館扁榜寄意·鶑花世界
作者：程公許
朝代：宋

涪江駛清瀏，四山玉連環。
中有一掌平，萬井浮晴烟。
鶑花隨世界，妙語發天慳。
公來抉其秘，作堂娛燕閒。
襲芳皆俗好，伐木友士賢。
念昔白波洶，止沸談笑間。
熙熙春臺樂，誰知有今年。
初度沸歡謠，願公眉壽延。
移此世界春，浩蕩彌八埏。
壽李子先
作者：程公許
朝代：宋

正陽用事月初吉，騎鯨之孫生此日。
滴露能將三畫吞，積風少忍六月息。
平生最耐反復看，其文炳彪心地直。
骨肉十年長眼青，今年差覺叢談密。
一尊稱處薰風曉，紅藥丫頭香露濕。
誰令絕艷殿光景，羣葩斂避表獨立。
洗盡人間丹粉妍，傾國傾城須正色。
文章瑞世寧論晚，時來造物能借力。
爲君折花起長歌，請君滿引無餘瀝。
丹霄一武不難梯，更看飛階弄吟筆。
壽李悅齋五首和送三榮使君韻·其一
作者：程公許
朝代：宋

南薰諧玉軫，舜殿載賡歌。
天憫蒼生苦，人如安石何。
無心書咄咄，有術辦多多。
肯學癯山澤，楸枰詫爛柯。
壽李悅齋五首和送三榮使君韻·其三
作者：程公許
朝代：宋

國鎮重雙璧，寵光均一時。
姱修甘俗忤，忠憤倚天知。
聞道徵環急，難忘側席思。
分明調鼎味，梅熟雨垂垂。
壽李悅齋五首和送三榮使君韻·其二
作者：程公許
朝代：宋

宇縣風塵暗，軍需色目繁。
時機寧我待，心事向誰論。
羶聚螘爭慕，泉深驥渴奔。
非公能借箸，猛虱恐徒捫。
壽李悅齋五首和送三榮使君韻·其五
作者：程公許
朝代：宋

磊磊松椿幹，淵淵金石聲。
功名寧貰我，富貴本無情。
陛對三千牘，胸奇百萬兵。
扶持天意在，容我請長纓。
壽李悅齋五首和送三榮使君韻·其四
作者：程公許
朝代：宋

衡泌春無盡，湖天風快哉。
書堂三壽語，仙籍幾生來。
一髮扶周鼎，千金築隗臺。
人心索調護，根本更須培。
壽東師楊尚書
作者：程公許
朝代：宋

去年拜公北定堂，中秋翫月喧絲簧。
長風趣駕泝江艇，恨不初度𣂏一觴。
轉頭玉鑑秋又滿，北定風景遥相望。
寸心炯炯千里共，欲往從之川路長。
五年爲帝屏南服，掃清塞塵爲樂鄉。
盡捐歲糴爲丁壯，米斛二萬饒積倉。
民無箕斂士宿飽，一面屹立如金湯。
平安遥夜飛炬火，燕寢永晝凝清香。
雅知烹鮮不可擾，豈無發硎善而藏。
官閒選勝極曠奧，天巧爲公時雨暘。
五峰講席環子佩，北巖布金開道場。
要將名教植根本，參以佛法芟莠稂。
君不見海觀烟濤碧萬頃，衛公心眼周八荒。
又不見開福浮屠玉千尺，給事願力同覺皇。
得如我公志淑艾，未許二老相頡頏。
眇然人物殊乏使，鼎來事會那可常。
維北有斗天喉舌，乃作福星私一方。
何不喚歸坐巖廊，五色線補舜衣裳。
拓開賢路舊荆棘，勿遣旄頭森角芒。
腐儒憂世心慷慨，百未一成鬢蒼浪。
公憐不麾客倚牆，肯借齒頰加雌黄。
頌言我豈知己私，民亦勞止須小康。
岐山之顛豈無巢鳳凰，何時口銜瑞圖飛高岡。
我亦刷翅相從千仞翔，引吭一聲鳴朝陽，請賦卷阿之詩之九章。
壽楊浩齋二首·其一
作者：程公許
朝代：宋

駕鶴飛來白玉京，疏髯秀色自仙真。
要看轉物天機密，更念居閒學力新。
孔孟以來扶墜緒，羲黄向上屬誰人。
雅知仁靜宜黄耈，仙谷烟霞不盡春。
壽楊浩齋二首·其二
作者：程公許
朝代：宋

澒洞風塵漲九垓，萬牛何事首空回。
隠思未易甲兵洗，商略須先根本培。
望望璽封頒紫閣，駸駸鼎味熟黄梅。
頌言豈爲摳衣舊，黄道方期日月開。
壽漕使者權帥黄大監
作者：程公許
朝代：宋

金華仙人紫綺裘，朝戲三山暮十洲。
偶經劍浦弭節留，浪花噴雪躍兩虯。
海若禠氣馮夷愁，精英爲公一日收。
義理之窟探魯鄒，詞章之工迫韓歐。
榮途砥平不停輈，盛名何自徹冕旒。
粉省賜香馥衣裯，萬里持節寬顧憂。
更煩幕府開碧油，文書堆案如陵丘。
焦心靡憚勤咨諏，賓朋遝進奚所求。
否臧吾豈無陽秋，吏姦膽破民病瘳。
肯綮可見才刃優，孰知學富用力周，取之不窮繭絲抽。
寶書移監交置郵，斗水那能局吞舟。
事機鼎來寧易投，紫清側席渴告猶。
東風破冷初和柔，皇覽揆度當孟陬。
矞雲我亦分餘庥，無階稱壽𣂏玉甌。
眼明西南百尺樓，繡天錦地十六州。
雅拜何以祈寵休，早徵環召飛鵠頭。
潁川歸趣鼎鉉調，偉業定自追前修。
承家有子文炳彪，燈燈之傳天與謀。
殿前峩冠進鴻疇，杏園亦復聯俊游。
斯文壽脈江漢流，何羨韋平世通侯。
壽程使君和獲白鴈詩韻
作者：程公許
朝代：宋

流膏千里喧笑聲，祥心萬丈南極星。
祈年未了香火債，饌客肯汙刀鑊腥。
此心與民同疴癢，出令可忍奔風霆。
仙人飛來丹楓闕，俗眼詫見白鶴翎。
蟻封縈策屈良御，牛軱輟刃煩庖丁。
立談千仗環鐵甕，傾耳千行頒紫冥。
雅知方寸厚培殖，未覺雙鬢輕飄零。
馬蹄去踏東華塵，猿吟恐辜北山靈。
賸將石田沃雨露，更爲嘉穀除蟊螟。
寥寥宗風特扶起，懇懇善頌何丁寧。
長生祕籙啟雲笈，紫府丹臺元不扃。
壽茶使三十韻
作者：程公許
朝代：宋

湖海裒英氣，星凰瑞聖朝。
黄鍾回暖律，紫毳下層霄。
平武登巍選，高才局下僚。
一朝翻渤海，萬里羾扶摇。
遷次更州牧，澄清奉漢條。
帑藏參會計，閫寄竦嫖姚。
帝想重關阻，雲連八水遼。
近知敵運盡，不復舊時驕。
遣送紆天寵，將輸伏使軺。
艱難須力濟，氛祲覺潜銷。
還把天隅繡，來題駟馬橋。
留良無復恨，擷秀自應饒。
倚重藩條布，尤先政理調。
根株探吏蠹，襦袴藹民謠。
流地金錢溢，褰風錦幄飄。
異時司榷牧，永日但逍遥。
誰似躬行美，能知燕處超。
兵厨疎螘味，訟牘列牛腰。
苦節同儒素，清風起俗囂。
世途猶梗塞，士氣况陰消。
竭澤無餘算，何時罷擊刁。
定知虛宁久，可卜賜環招。
經世須材略，猶農力蔉穮。
牧時宜解瑟，渴治急聞韶。
豹尾催持橐，蟬冠合珥貂。
致身期丙魏，耐老並松喬。
笑我同溝斷，惟公賞爨焦。
窮棲官署冷，阻侍燕居夭。
春信梅先覺，霜天柏後凋。
殷勤眉壽祝，持用報瓊瑶。
夏旱奉詔餘杭疏决歸上封事
作者：程公許
朝代：宋

桑林忱禱極焦勞，奉詔寬刑輟省曹。
玉食不怡先損己，璇穹何忍尚屯膏。
運河今乃通車轍，眢井誰能舉桔槹。
飽食太倉心自愧，封章不隔九天高。
夔門邂逅同年汪丈奉議示詩和吟三首·其一
作者：程公許
朝代：宋

萬里吳天問去程，停橈峽口約偕行。
蒼顔相對曾相識，千佛經中記姓名。
夔門邂逅同年汪丈奉議示詩和吟三首·其三
作者：程公許
朝代：宋

造朝敢不戒期程，鼉鼓明朝又趣行。
好趁雪晴同訪古，東屯詩老舊知名。
夔門邂逅同年汪丈奉議示詩和吟三首·其二
作者：程公許
朝代：宋

鵬風九萬是修程，駟馬何妨緩轡行。
聖治今方法元祐，白頭儘耐立功名。
多勝亭
作者：程公許
朝代：宋

昌黎文章緯河漢，只合彯纓侍香案。
帝遣騎麟下大荒，肯爲吾州一笑粲。
至今千里被膏沐，猶自霱雲餘絢燦。
後二百年來祖侯，不以左官興寤歎。
西園作堂娛歲豐，東城選勝湖波漫。
不知此湖孰經始，秀水之涯矗堤垾。
花嶼逶迤雙徑通，荷蕩淼莽三塘貫。
憑堤築臺夐清曠，羈官頼此泄憤惋。
嘉二三子南渡來，營葺頗能還舊觀。
風流轉燭冷如鐵，仆雨摧風存者半。
蹇余意倦直承明，次補適來忝藩翰。
腐不能通柱後文，拙尤不辨牙籌算。
自公正須豁滯懣，時屈何能事輪奐。
支傾補壞聊復爾，護邃培高足娛玩。
江山入手要彈壓，風月無邊供判斷。
高賢一語真實錄，勝游雖多此爲冠。
水花岸草錯雲錦，雨瘴清嵐無界畔。
忘機自與鷗鷺親，無事從渠鳬鶩散。
老仙音塵可得追，移得盧家石堅悍。
題評倚重南軒翁，瞻相如瑟黄流瓚。
迂頑我豈經世具，乞身去詠南山矸。
作詩聊與來者期，何去後思可稱讚。
尚友三賢自不差，時復憑熊一來看。
夜過馬當山
作者：程公許
朝代：宋

獨載詩書趁野航，自憐漂泊度時光。
殘年準擬登牛首，連夜匆忙過馬當。
古廟荒寒江浸影，斷崖悽慘石凝霜。
壯懷未分甘衰老，回首長懷恨更長。
大雪同楊景韓程子敬登寺樓
作者：程公許
朝代：宋

雪中佳士集，同倚寺樓看。
晁蕩迷滄海，空明迫廣寒。
重城和氣浹，萬井語聲歡。
瑞接三冬白，憂寬一寸丹。
漁船尋剡曲，戰馬渡桑乾。
天意俱慳與，無氈分冷官。
姑蘇臺
作者：程公許
朝代：宋

館娃陳迹久蓬蒿，留得蘇臺數仞高。
隔水雲山青斷絕，繞城溝蕩碧周遭。
遥憐讓國清風遠，忍見連艘戰血鏖。
滿目凄凉千古事，長洲仍舊柳如繅。
子思賦中秋翫月詞借韻作詩
作者：程公許
朝代：宋

山路相呼游冶盤，何妨月下更追歡。
情知一夕秋無價，看徹三更酒未闌。
衰鬢侵愁羞自照，回腸索句大應難。
可能散髮扁舟去，一到垂虹亭上看。
子春再約避暑和樊子思韻
作者：程公許
朝代：宋

憂端引起鬢絲長，喜報梁州復故疆。
相約楊園舒野步，頻呼竹葉沃剛腸。
颼颼翠篠風生檻，灧灧紅蕖水滿塘。
剩殖芳榮好看客，春風勿吝費除堂。
季夏郊墅即事·其一
作者：程公許
朝代：宋

皛皛飛雲挾暑驕，江郊幸可遠煩囂。
道人方寸虛生白，燕几風清扇罷摇。
季夏郊墅即事·其一〇
作者：程公許
朝代：宋

力貧藏得五車書，趁就炎歊曬壁魚。
安得身閒饒目力，年年鉛槧課三餘。
季夏郊墅即事·其一一
作者：程公許
朝代：宋

事業悠悠雪滿頭，流光那會與人謀。
作勞輸與田間叟，紫芋黄鷄滿意秋。
季夏郊墅即事·其一二
作者：程公許
朝代：宋

怒雷送雨五更殘，文石花藤探借寒。
腥穢百年須一洗，五雲深處是長安。
季夏郊墅即事·其七
作者：程公許
朝代：宋

自隨官牒却居閒，樵叟漁童慣往還。
種竹且教疏見月，開窗莫遣礙看山。
季夏郊墅即事·其三
作者：程公許
朝代：宋

小築新成面勢寬，探囊羞澁一錢看。
也知歲晚須棲宿，敢向明時詠考槃。
季夏郊墅即事·其九
作者：程公許
朝代：宋

心閒萬籟響韺莖，古調何人細與評。
招手洪崖天萬里，佩霞惝怳會瑶京。
季夏郊墅即事·其二
作者：程公許
朝代：宋

碧琅玕繞碧梧桐，面面軒窗面面風。
剩著圖書圍几席，何妨門徑擁蒿蓬。
季夏郊墅即事·其五
作者：程公許
朝代：宋

儒林冠冕國蓍龜，黄髮同時二老歸。
出處古今難一槩，青天未可戴盆窺。
季夏郊墅即事·其八
作者：程公許
朝代：宋

性僻隣牆亦懶過，日長何事可銷磨。
雲藍展向風櫺寫，恨未疏池養白鵝。
季夏郊墅即事·其六
作者：程公許
朝代：宋

午窗讀倦枕書眠，起拆茶包手自煎。
大地衆生愁暍死，清風一壑可能傳。
季夏郊墅即事·其四
作者：程公許
朝代：宋

手鋤荒梗藝瑶華，敢覬諸公借齒牙。
通塞非人能計度，貞心祗自保修姱。
安人趙氏哀詞
作者：程公許
朝代：宋

商飈之蕭瑟兮，百草莽其披離。
何深林之敷蕙兮，藹芳華其不虧。
物有生而專媺兮，豈伊人而不然。
閴濬房其窈窕兮，非從夫將孰稱賢。
媚璇源之駛瀏兮，四僊之峰其𡽱嶪。
衮衣藹其碩膚兮，笄珈配之煒曄。
有齋季女淑且明兮，天作之對奚苟求。
懿玉屏之有孫兮，嗣寬閒之潔修。
面嘉命其必敬戒兮，庶幾君子之好逑。
歌福履之將兮，詠室家之宜。
敝屣珠玉吾何有兮，佩禮義而服書詩。
顧俗好之騖榮兮，得則盈而失則沮。
媺君子其獨不羣兮，期百歲而偕處。
夫何孤鸞一朝而舞鏡兮，悼亡賦而鬢霜。
念天秩之有典兮，幽明離隔其忍忘。
冷辟邪而燼絕兮，疊旁行其蛛蟊。
耿松岡之夜月兮，尚欣欣以從舅姑之遊。
悼人命其孰司兮，參大衍其非夭。
信流芳之未沫兮，豈獨華髮而曰壽。
苟天理之可恃兮，君子之步其丹霄。
湯沐大國日可冀兮，尚足慰芳魂於一丘。
宗博宮講何丈以諸賢所賦清賦堂詩軸示教借和元韻附軸尾
作者：程公許
朝代：宋

避影惡木陰，忍渴貪泉水。
君看象渡河，步步須徹底。
士當秉特操，盛行貴知止。
佳境著蔗根，苦或起瓜蔕。
上尊錫方進，萬事咨伯始。
孰能超然觀，貫之以一理。
瓢飲有餘樂，我自味無味。
憶登君子堂，積雪幾沒趾。
雙鶴舞前除，穟烟縈素几。
疊石肖嶮崿，俯檻鑑清泚。
旌招還此來，歸夢曷能已。
紅塵交轡語，新律吐瓊蕊。
千載友元亮，顧未忍違世。
將壇建鼓旗，許我陪末至。
政恐如濁涇，難以汩清渭。
俗氛日轇轕，菉茨亂蓀芷。
爲君歌停雲，倦翮思决起。
念歸悵無家，素食心所恥。
安得三間茅，託身安穩地。
一編岫雲吟，枯腸或能擬。
宿旌陽風月無盡藏和虞滄江二首·其一
作者：程公許
朝代：宋

玉塔界山松靄外，荻花翻雪晚風前。
輪蹄漠漠紅塵裏，不著藤蘿鎖洞天。
宿旌陽風月無盡藏和虞滄江二首·其二
作者：程公許
朝代：宋

仙翁飈馭何方去，猶記淘丹冽井中。
莫倚危欄長引嘯，恐驚鸞鶴下罡風。
宿金山院
作者：程公許
朝代：宋

犯暑驅車潑面塵，招提暝色喚休程。
竹風滿院凉無價，最好移床就月明。
宿驛亭和前韻末句屬可道
作者：程公許
朝代：宋

千里因人作遠遊，一番風景釀清秋。
眼明驚羽新碕岸，心折狼烟舊戍樓。
山驛解鞍才晚霽，夜床驚雨滾溪流。
壁間唐律須揚搉，却恨宗風隔果州。
寄呈座主李左史三首·其一
作者：程公許
朝代：宋

絲絇趁曉紫宸朝，憫俗超然賦遠遊。
富貴儻來心止水，隠思不耐鬢先秋。
誰知皓首太玄草，獨對青山大白浮。
只恐萬牛勤挽致，未須封戶橘千頭。
寄呈座主李左史三首·其三
作者：程公許
朝代：宋

世紛棖觸不勝憂，尚憶薰風故國遊。
惝怳夢回身八翼，凄凉別久日三秋。
願馳玉軑天津阻，擬問星槎海浪浮。
千載指南先覺在，行迷未遠却回頭。
寄呈座主李左史三首·其二
作者：程公許
朝代：宋

九萬雲程不作遥，暫教六月息鵬遊。
騷情吟徹湖天曉，義膽寒生石劍秋。
想見床頭談屑墮，時澆椀面乳花浮。
雲山不隔師牆戀，憑仗緘書乞點頭。
寄謝碧雲張高士
作者：程公許
朝代：宋

臨邛自昔多仙才，鶴鳴神丹夜昭回。
唐鴻都客尤奇俊，飛神碧落超蓬萊。
宋采石戰强敵摧，少微褒封自公台。
玄風寥寥閟寒灰，那知軒髯張，心印今復傳雲來。
儒釋老氏鼎立如三才，凡囿形數由剸裁。
授非其人委烟埃，如碧雲張亦異哉。
幾年願見心渴梅，吾徒笑我老尚孩。
三生髣髴同侍劫刃臺，羊腸百折何獨行虺隤。
赤城醮盟三月齋，青雲有梯攀崔嵬，星冠禹步旋斗魁。
天門蕩蕩金碧堆，章函歷上九虎開。
津梁爽靈帝所哀，瞬息命令傳風雷。
帝宸留侍非不佳，眷此濁海多劫災。
力扶道法授沉埋，三千功行之積仙可階。
世人汩沒井底蛙，各主其教相觝排。
吾師思以一理該，與我心契無復猜。
何當歲晚棄置塵累，棲巖一龕烟雲相與儕。
芝朮可庖露可杯，商略道藴生死裁。
左携羨門安期右洪崖，超塵沙劫馭氣凌九垓。
寒食
作者：程公許
朝代：宋

賣餳簫咽紙鳶飛，愁思驚隨節物來。
誓墓可能同逸少，操音誰復憫鍾儀。
松楸此日空瞻望，桃李當年奉宴嬉。
投老與公同一恨，淒風撩亂我心哀。
寒食上巳雜吟八章·其一
作者：程公許
朝代：宋

一百五日風雨過，二十七種鮭菜慳。
三年客裏作寒食，得似今年身暫閒。
寒食上巳雜吟八章·其七
作者：程公許
朝代：宋

雪糝酴醾壓樹香，松花蔌蔌墮輕黄。
牛岡西路歸來晚，時有烏鳶舞夕陽。
寒食上巳雜吟八章·其三
作者：程公許
朝代：宋

碧桃花底小寒輕，綽約仙姿格外清。
錦繡卷還春去了，藍橋風露放雲英。
寒食上巳雜吟八章·其二
作者：程公許
朝代：宋

手劚蒿萊三畝園，紅雲一片小桃源。
無端風雨連宵惡，檢校殘英有幾存。
寒食上巳雜吟八章·其五
作者：程公許
朝代：宋

渺渺江村一掌平，春風何處不堪行。
誰知方外有司馬，更合江東稱步兵。
寒食上巳雜吟八章·其八
作者：程公許
朝代：宋

萬里弓旌喧特招，無能分合侶漁樵。
論心幸有西隣老，拄杖敲門話寂寥。
寒食上巳雜吟八章·其六
作者：程公許
朝代：宋

新栽楊柳舞風弱，老去海棠烘日殘。
且問筍根新茁幾，護持留作釣魚竿。
寒食上巳雜吟八章·其四
作者：程公許
朝代：宋

春寒十日意無憀，酒竭從教壁掛瓢。
新火暖開晴色快，疾風吹盡積陰銷。
小亭
作者：程公許
朝代：宋

道義日羣居，閒暇一游息。
小亭擁芳榮，長江鑑空碧。
風雩不盡春，庭草有生色。
習學自孔氏，深體而默識。
小圃茅亭初成即事十絕句·其一
作者：程公許
朝代：宋

手劚西牆擇地偏，疏篁慣與養風烟。
鋤荒當得經綸否，聊作仙曹小有天。
小圃茅亭初成即事十絕句·其一〇
作者：程公許
朝代：宋

醉裏眉攢萬國愁，杜陵聊復傲滄洲。
扶持何代無人物，魚鳥飛沉得自由。
小圃茅亭初成即事十絕句·其七
作者：程公許
朝代：宋

鑿池取月未傷廉，何必蓮峰詫藕船。
少待清渠通綠溜，醉歌綠幰鑑明蠲。
小圃茅亭初成即事十絕句·其三
作者：程公許
朝代：宋

小築分明是隠淪，何妨隨分樂青春。
諸君莫笑茅茨陋，野意蕭疏更覺真。
小圃茅亭初成即事十絕句·其九
作者：程公許
朝代：宋

五百風光巧作寒，晚春未可試衣單。
只應殺氣迷關棧，便覺人情有兩般。
小圃茅亭初成即事十絕句·其二
作者：程公許
朝代：宋

一時花木斬新栽，露萼烟苞逐漸開。
好事人人能愛惜，莫教容易擁蒿萊。
小圃茅亭初成即事十絕句·其五
作者：程公許
朝代：宋

海棠數點漸嬌春，匝地何時簇錦茵。
不耐汲泉勞日課，夜來一雨陡精神。
小圃茅亭初成即事十絕句·其八
作者：程公許
朝代：宋

北風瞇目漲烟塵，寒勒花容也自顰。
袖手何能供草檄，等閒題遍錦江春。
小圃茅亭初成即事十絕句·其六
作者：程公許
朝代：宋

未能手劍血長鯨，只合瓜田老邵平。
斗粟驅人成底事，漫將吟嘯寄高情。
小圃茅亭初成即事十絕句·其四
作者：程公許
朝代：宋

詩情不慣吏塵囂，心事偏耽野趣幽。
縱使酒尊空北海，客來一笑也風流。
小詩柬道傳覓花栽
作者：程公許
朝代：宋

分我幽園花數栽，滄洲三徑劚蒿萊。
殷勤雨露親培植，小待春風共一杯。
小詩謝霅川使君幫祠庭薄俸
作者：程公許
朝代：宋

地行不必羨飛仙，驤首青雲恐疾顛。
但得一廛耕谷口，底須萬騎戰祁連。
齋房盡日清如水，吾道從來直似絃。
頼有故人供祿米，飽餐贏得枕書眠。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其一
作者：程公許
朝代：宋

氣運有盈虛，品物迭滋耗。
人生於兩間，誰能長不老。
胡爲翫鮮榮，而獨恨枯槁。
婉孌兒女態，愛惜容色好。
志士競修名，覽鏡慨華皓。
所念固有殊，達觀同一笑。
本來真妙明，何有少壯老。
茲理非言傳，惟心自深造。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其七
作者：程公許
朝代：宋

坤維以文瑞，民俗本柔淑。
何代無戰爭，冤哉今爾酷。
戎馬塞里墟，劫鈔遍林谷。
平生金石交，屈指半鬼錄。
從子尤可哀，別歸奉水菽。
伯姪併戕殞，荼毒復荼毒。
探囊數幅書，吞聲不忍讀。
崑崗焮烈焰，寧辨石與玉。
叩首一爐香，請爲遺黎贖。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其三
作者：程公許
朝代：宋

宿嗜本幽閒，世途倦馳騁。
迫茲門戶託，强把冠佩整。
招手誤一來，麾退諒予警。
寬恩假郡寄，靜俟亦天幸。
橐空歸無家，旅泊仰微廩。
如聞爛柯谷，宛似飛仙境。
苦饑問豹胎，留渴須遠井。
天將厚所畀，吾寧不少忍。
睡起一欠伸，篆烟凝晝永。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其二
作者：程公許
朝代：宋

斷梗得棲泊，高堂擁圖書。
中宵風露氣，營我方寸軀。
靜慮何易感，有銜莫能袪。
今古一瞬息，智愚等丘墟。
戰奪日相尋，死生互吞屠。
念此耿無寐，推枕長嗟吁。
天理諒好還，人謀何可疏。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其五
作者：程公許
朝代：宋

鳥飛暮知還，螘微亦有藏。
遊子悵無託，故鄉那得忘。
轒轀歲橫騖，生涯日淒涼。
骨肉各竄匿，冢祠缺烝嘗。
萬里一緘書，臨風淚千行。
垂白念汝兄，憂樂苦相望。
安得附羽翮，奮飛同一觴。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其八
作者：程公許
朝代：宋

南山翠鬅鬙，四荔拱故宅。
采衣侍三壽，教愛如夙昔。
曉然一夢闌，無復萬里隔。
了知恩愛縛，障我修行力。
亦嘗勤遍參，漸欲空結習。
妄念絕攀援，自性非假借。
百千三昧門，惟此一事實。
持問諸老禪，少露真消息。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其六
作者：程公許
朝代：宋

西陲失支吾，如老屋積腐。
牆闥縱蹂躪，堂屋何依怙。
伊誰階此厲，乃爲元老誤。
疾痛切吾身，利鈍難逆睹。
瘴暑困新恩，隕星泣忠武。
梁壞將安仰，天高杳難訴。
向來十二樓，捲簾誤一顧。
灑淚嫁時衣，誰與論心素。
屏居北郊自秋涉冬絕省人事觸緒有感託之諷吟書雲前一日緝成八章寓興抒情非以言詩也·其四
作者：程公許
朝代：宋

口爲禍之穽，異者同之仇。
誰能噤不語，兀兀如羈囚。
我豈好違俗，心未忘好修。
本不慕華顯，寧有忮與求。
逍遥鵬鷃同，貧賤非所羞。
風濤漲平陸，駕予一虛舟。
未如泯機智，鷗鳥與之游。
吾今已得師，稽首漆園周。
山中戲雲端子
作者：程公許
朝代：宋

追路歸山後，開關喚客眠。
那知言在耳，已作醉逃禪。
急雪濃篩瓦，中宵冷透氈。
清愁分不盡，惜別意淒然。
山中醮後一日雨雪仍留山中霧雨溟濛混然如一氣未分也
作者：程公許
朝代：宋

香霧回翔八景輿，帝觴邀我適華胥。
戲將餘瀝作零雨，旋有六花飛太虛。
意恐混淪凝祖氣，心疑圓嶠沒歸墟。
題詩不作人間語，呵手殘爐小楷書。
山間桃花盛開
作者：程公許
朝代：宋

槿籬繩屋間桃花，晴日蒸紅片片霞。
物色爲人揩病眼，亂山深處詫奢華。
岷峨歎
作者：程公許
朝代：宋

出門厭氛囂，歸卧集萬感。
憑高一以眺，忽覺岷峨慘。
岷峨山色千古同，非烟非霧愁溟濛。
杜陵昔歎珠玉走，彼猶有幸天府供。
人才何但珠玉貴，不得與爾包貢同上明光宮。
山靈對我有慙色，茲事如何專汝責。
非關地氣有衰旺，直恐峽山之流日夜蕩潏傷土脈。
不然君相造命天地同其公，車書萬里文軌通。
南金東箭輸不竭，岷峨之産何獨窮。
沉思夜繼日，嘆息復嘆息。
忽夢神官自天下，手持山靈一尺檄。
鴻濛昔剖分，帝命作鎮主坤文。
石紐之禹爲帝平水土，周家創業繫我彭濮人。
紀信忠漢世，甘受黄屋焚。
何武仗劍起，義不屈莽新。
費貽任永恥爲井蛙辱，張綱李固義烈排秋旻。
炎精焰冷國鼎峙，惟我全蜀倔强爲漢臣。
人人名節九鼎重，餘事文章兼隠淪。
子雲相如王子淵，康山之李金華陳。
涪江釣叟卜君平，千載猶能想清塵。
皇皇藝祖得天統，北辰中天衆星拱。
蜀遠只在殿西頭，一言撤盡藩牆壅。
陳蘇范氏奮孤寒，事業詞華兩推重。
渡江勳績張與虞，太史之李如晉董。
江漢炳靈世載英，摭之前牒如丹青。
昔何烜兮今昧昧，山靈未必真忘情。
富貴由來多捷徑，强聒最爲蜀人病。
君不見山澤之臞宋郎中，奏篇語泄經遠屏。
經明行修李兵部，陛對萬言傷骨鯁。
氣豪最說薛祕書，去國七年惟日飲。
陛下何曾讐讜言，睢盱萬目寧汝捐。
傷哉三君皆九原，抵玉於地那得全。
幸今耆舊滿巖穴，一一無非爽邦哲。
柱史德望國蓍龜，開府忠丹老彌烈。
參政未起東山卧，李也立螭著名節。
少卿仙谷勤著書，渡瀘歸釣二江雪。
侍郎斥還病少瘳，校書執喪憤尤切。
廟堂何忍蜀才棄，渠自方頭觸人忌。
岷峨爲渠方含羞，渠不知悔尚我尤。
汝行爲我丁寧說與諸賢道，二府榮途豈難到。
九重天上列仙班，厚祿高官清且要。
鑿方何能入枘圓，使少貶之寧不然。
我聞斯言意戃怳，夢覺披衣獨惆悵。
窮達其如天命何，爲士當先識趣嚮。
諸賢等是儒中英，秉心那知有得喪。
憑誰爲我謝山靈，彼達觀兮寧可誑。
嗚呼參井之躔五十有六州，文風自古能與齊魯侔。
三光氣全愛護猶如心與腹，今半天下視之乃若贅與疣。
戀芻伏下姑汝留，不然朝奏暮斥急理泝峽之扁舟。
君看兩三使節晨星猶，下此六六州縣皆依流。
縱有志士能姱修，長安日遠可想不可遊。
立賢無方自古訓，誰能叩閽上訴十二之冕旒。
才生於世養之艱而折之易，譬諸豫章杞梓倉猝寧可求。
風塵澒洞暗宇縣，不有烝徒誰與謀。
白駒空谷長逍遥，可能縶之永今朝。
我歌慷慨兮豈獨私爲岷峨愁，勞心悄悄兮實與天地先其憂。
崇女擷菜煮羹
作者：程公許
朝代：宋

穉女春間繞舍嬉，手挑野菜滿籃歸。
細𣂏碧澗和根煮，旋掬香粳芼糝稀。
久識道腴知雋永，更從禪悅悟精微。
投床忽作還鄉夢，雪暖西山筍蕨肥。
工侍國史奉御香禱雪上竺前一夕雪瑞已應道間志喜成詩以示敬借韻同賦
作者：程公許
朝代：宋

庚子歲維夏，亢陽一何驕。
侵尋徂暑迫，惻怛聖慮焦。
祈禱喧三農，雩祀奔百僚。
商飈忽以厲，老魃意愈囂。
萬井沸湯釜，四野烜赤熛。
俄聞罪己詔，還下中興朝。
寶香款太一，嘉薦羞廟祧。
移蹕給孤園，熏心梵音潮。
芝蓋屏不御，鸞扇亦罷摇。
還宮慘玉色，轉燭翻天瓢。
小臣忝侍祠，囊封叩層霄。
帝念亦勞止，暵災殊未消。
良月始沾洽，封畿轉蕭條。
白瑞彌渴望，沍陰那易料。
測景展繡紋，飛霜困青要。
麥芒鬰不吐，蔬甲半已凋。
足蹷叢祠趨，潔蠲沉水燒。
忱念交肸蠁，同雲散瓊瑶。
夜窗訝明皎，曉檻俄紛飄。
天意竟作慳，瞬息倏已消。
冬瘟幸稍壓，蝗蟄故自饒。
東皇趣命駕，北斗將旋杓。
更須絮亂撥，間作珠碎跳。
儻幸尺許積，庶幾食可邀。
民脈餘幾何，邦儲况復枵。
但知骨髓瀝，遑恤膏火焦。
老我雜班綴，素絲颯飄蕭。
强令典綸綍，拙不工琢雕。
炯茲方寸丹，敢以後福徼。
世味本枯淡，癙思劇蒸敲。
灑血書綠章，飛神羾清飂。
玉食自不甘，黄竹寧復謠。
扶持倚梁棟，諮詢及芻蕘。
正途會四闢，賢旌欲旁招。
上帝如悔禍，盜賊非難梟。
斂盡戰鋒慘，重使農畝劭。
玉燭調氣機，黼扆寬旰宵。
量才愧擁腫，賦分甘漁樵。
經綸有管樂，議論付董鼂。
故山歸去來，歲晚樂逍遥。
曝背茅簷日，擊壤歌帝堯。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其一
作者：程公許
朝代：宋

夜窗細跋燭花紅，窗外那知雪墮空。
危坐不如眠較煖，紙衾休要水沉烘。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其七
作者：程公許
朝代：宋

聞道孤山未有梅，春郊早已艷玫瑰。
何當結伴林家去，共擷香英酎一杯。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其三
作者：程公許
朝代：宋

未問含章眩曉粧，巧將珪璧疊宮牆。
愛民天子心堯舜，猶自黄封降御香。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其二
作者：程公許
朝代：宋

列仙朝罷玉皇家，一色中單襯白紗。
纔得東皇呈上瑞，萬年枝上早開花。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其五
作者：程公許
朝代：宋

憂旱憂蝗恰一年，未春喜見六花妍。
極知氣脈艱調護，須得醫和爲保全。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其六
作者：程公許
朝代：宋

灞橋風景渺荒寒，最好騎馿物色看。
得似西湖湖上境，被公驅使入毫端。
工侍國史李丈奉御香禱雪上竺前一夕雪瑞已應道間志喜成詩以示敬借韻同賦·其四
作者：程公許
朝代：宋

阿佛常時奮老拳，爲銜詔旨意精專。
且煩大士開顔笑，吹散曼陀黼扆前。
已嘗早稻晚禾得雨亦驟長出城按行阡陌歷諸寺而還成七言二章·其一
作者：程公許
朝代：宋

歡謠千里慶西成，小隊傳呼略按行。
雨足陳根重穎栗，眼明多稼盡坻京。
靈君禪悅屏燔炙，樂歲人和喧送迎。
老守何功享成事，祇憑一念輯和平。
已嘗早稻晚禾得雨亦驟長出城按行阡陌歷諸寺而還成七言二章·其二
作者：程公許
朝代：宋

稻壠楓林錦纈文，秋郊樂事壓芳春。
爲山谷訪竹尊者，介衛公尋石丈人。
午暑緩觴休北寺，夕曛趣駕度東津。
勝遊偶際文書暇，一笑溪山面目親。
廣漠亭二首和陳憲益之舊韻·其一
作者：程公許
朝代：宋

百乘去爲天下宰，暮年嶺瘴隔京都。
君看封禁嚴邊瑣，力碎調停此範模。
赤舄儻來金鉉貴，青衫依舊紙屏糊。
秦關北望烟雲渺，何日重還舊地圖。
廣漠亭二首和陳憲益之舊韻·其二
作者：程公許
朝代：宋

萬峰銀雪排天險，千里封溝闢蜀都。
盡揖瀆靈趨几席，始知國相妙規模。
心同典午深衣樂，褊笑荆文紙閣糊。
元祐風流如可問，羣賢登用是良圖。
廬山雪
作者：程公許
朝代：宋

倚天無數玉巉巖，心覺廬山是雪山。
未暇雙林尋凈侶，試招五老對蒼顔。
遠遊借問有何好，勝賞何曾容暫閒。
却恨此生雲水脚，誤隨人去踏塵寰。
廬陵劉兄焱袖詩編稿相訪借所和施從可唱酬韻答以三絕句·其一
作者：程公許
朝代：宋

天憎我輩韻孤清，故遣催科塵污人。
幸有新詩爲湔祓，英瓊瑶未足爲珍。
廬陵劉兄焱袖詩編稿相訪借所和施從可唱酬韻答以三絕句·其三
作者：程公許
朝代：宋

清愁如海渺無邊，强整衰容傍酒船。
若許白鷗同保社，五湖秋水碧於天。
廬陵劉兄焱袖詩編稿相訪借所和施從可唱酬韻答以三絕句·其二
作者：程公許
朝代：宋

拙與時乖勿誤謀，可能騎鶴更揚州。
翹英似子寧終困，玉帛何時來蹇修。
弔齊齋先生尚書文節倪公·其一
作者：程公許
朝代：宋

披襟白蘋風，蕩槳碧瀾月。
若下酒可斟，顧渚茗堪啜。
茲遊足娛翫，所遇皆勝絕。
四海齊齋翁，清風傳奕葉。
平生心本朝，峩冠蓬怒髮。
子皮五湖棹，烟波時出沒。
弔齊齋先生尚書文節倪公·其三
作者：程公許
朝代：宋

萬頃湖浪碧，一點浮玉青。
先生此考槃，有道甘沉冥。
植柳蔭水檻，栽蓮繞風亭。
感慨手遺奏，精神超列星。
鴻鵠既層舉，鴞鴆爭刷翎。
克家類季子，隧碑新刻銘。
弔齊齋先生尚書文節倪公·其二
作者：程公許
朝代：宋

仕道昔有訓，退處非爲名。
齊竽醉聒耳，虞絃自希聲。
清波貫霅苕，空翠浮弁衡。
圖史足怡悅，風月無將迎。
生世我已後，景行寧忘情。
昂昂雞羣鶴，慰我雙眼明。
弔齊齋先生尚書文節倪公·其四
作者：程公許
朝代：宋

風塵日騷屑，耆哲晨星稀。
九原不可作，斯文今誰歸。
臨風想孤標，把酒哦落暉。
扁刻見尚友，雪堂密傳衣。
歸帆拂蘋波，晴烟抹松扉。
滿篋貯寶刻，展誦省昨非。
張伯修令君賦詩同韻稱慶
作者：程公許
朝代：宋

玉節何如素節高，歸來喜氣溢東臯。
存耕元自有餘地，嘉植何曾生不毛。
采石勳名須世濟，陵陽今昔幾人豪。
含飴一笑春無價，授簡梁園可憚勞。
彥尹姪追送至南江
作者：程公許
朝代：宋

猶子匆匆遽索違，三甥小住未爲非。
追隨寬作一程計，摻執那知幾歲歸。
唳鶴警寒排字密，浴鷗嬉暖着羣飛。
物情撩我離情黯，射策催來覲日畿。
得臺檄視堰至上皇設黄籙會親友自遠而至者孫承父表兄用晦弟彥威有年彥尹彥濟四姪勝父王甥虛中句甥司馬行父宗人季然共十七人次日首途久雨開霽
作者：程公許
朝代：宋

肅敞芝壇大面峰，擬憑方寸遡璇穹。
夜窗滴盡三更雨，曉霧吹開萬壑風。
孤鶴肯來隨伴去，十龜相逐賞心同。
未應佳氣高臺擅，一覽西岷面勢雄。
惜別五首·其一
作者：程公許
朝代：宋

里社婆婆五六年，戍瓜催促上舲船。
官情得似交情好，去意其如別意牽。
惜別五首·其三
作者：程公許
朝代：宋

憂患磨人鬢易皤，近來更覺別情難。
霜筠雪柏圖堅耐，願保貞心共歲寒。
惜別五首·其二
作者：程公許
朝代：宋

方舟追送愧情親，水宿風餐兩日程。
欹枕清灘醒醉夢，此中强半是離聲。
惜別五首·其五
作者：程公許
朝代：宋

珠樹森森秀阮林，高堂有母各歡心。
蘭陔娛養時多暇，勿遣平安闕嗣音。
惜別五首·其四
作者：程公許
朝代：宋

酒莫多斟且緩觴，停舟沙步更徜徉。
清江後夜長相憶，賸撚梅花訴斷腸。
感事建除體二首·其一
作者：程公許
朝代：宋

建國維藝祖，受命同有虞。
除苛五閏後，返朴邃古初。
滿盈持以道，德澤久不渝。
平治二百年，中原忽榛蕪。
定亂得高皇，如日升昏衢。
執中嗣堂播，奕葉垂範模。
破碎今已殘，敵人踵闚𨵦。
危哉武休破，漢沔幾丘墟。
成功頼諸將，三蜀仍覆盂。
收藏問何時，官已迫征輸。
開倉儲百穀，爲我供軍須。
閉關且堅守，民力庶少蘇。
感事建除體二首·其二
作者：程公許
朝代：宋

建大將旗鼓，遴選茲維艱。
除授得其人，國勢維泰山。
滿朝綬若若，熟謀須萬全。
平生想衛霍，摧枯無留難。
定論真黷武，亦足激懦孱。
執爵酹太宮，感慨清淚潸。
破敵豈無策，百年祇長嘆。
危機屢反復，地險失故關。
成敗雖運數，人謀忌訑謾。
收民心第一，根本無創殘。
開納智與勇，及時護風寒。
閉口勿多言，天道諒好還。
慧明王道士贈蜜黄精
作者：程公許
朝代：宋

慧明道士別經年，肘後飛金秘不傳。
崖蜜黄精分遺我，冰容或可覬飛仙。
憶昔行送李成之徵君
作者：程公許
朝代：宋

憶昔與君同射策，同舟同館心膠漆。
萬言入奏甘棄置，頼有湖山好看客。
歸裝濡滯及黄池，半菽寒菹作除夕。
慨慷相與期古人，聊復名場借梯級。
君家三秀立分鼎，太阿覺君鋒更穎。
吏行鳬鶩鬨塵坌，寒露玉壺夐光炯。
五羊仙伯兩眼明月秋，薦書萬里徹冕旒。
四賢同時一網收，朔風扶柂長江流。
遲頑我自費推激，隠憂百罹霜鬢出。
未能勇决便幽棲，寧免隨陽睨殘粒。
送君矯翮玉霄去，爲我一破胸怏悒。
向來四海李兵部，正色立朝古遺直。
九原凜凜有生氣，餘憤須與君湔滌。
世故翻覆况多端，沉思使我心膽寒。
誰生厲階今爲梗，涓涓不窒驚濤瀾。
不知聚幾州鐵鑄此錯，百尺竿頭一步底處著。
天位天職特用軒輊人，明眼勘破定何物。
波流何可金石轉，鮑肆詎能蘭麝奪。
君不見考功望郎諫疏瀝忠赤，垂紳滿朝皆太息。
信有宗工妙繩尺，梁園我亦塵下客。
法當冗散逃百謫，滿意諸賢拱霄極。
讜言正論囊封溢，國勢不難一枰活。
正途未易荆榛闢，有謀勿憚時造膝。
救溺拯焚奚可失，海南波寬老龍蟄。
朝朝滿澗翫泉石，當爲諸賢失衰疾。
我亦三叫喜動色，早願采薇休戍役。
成都一月奔走人事喜於賦歸
作者：程公許
朝代：宋

輪蹄霧漲九衢塵，役役人間祗是親。
隨分世緣聊復爾，蹔歸還我自由身。
成都蕭寺度臘即事示彥威姪二首·其一
作者：程公許
朝代：宋

瀟洒僧廬蹔此留，靜看急景意悠悠。
戲呼道韞詠飛絮，况有阿戎同頌椒。
三考癡頑成底事，一同親愛外何求。
囊無儲俸貧如舊，謾整圖書訊便舟。
成都蕭寺度臘即事示彥威姪二首·其二
作者：程公許
朝代：宋

掣電光陰不可追，回頭四十九年非。
萬緣勘破姑隨順，至道精探識指歸。
感慨未能忘世慮，因循深恐悞時機。
寒窗細話經綸策，來歲昕廷爲發揮。
成都踰旬陰冷深冬時節借館超悟得子敬德夫二兄相晤語差慰寂寥
作者：程公許
朝代：宋

屯陰不動紫金盤，三月凄風橫作寒。
待旦重衾纔得暖，感時對酒祇長歎。
黑雲何日三舍避，黄道中天萬目看。
不有對床清夜語，客懷何以解憂端。
投宿中巖口酒家
作者：程公許
朝代：宋

漁艇衝烟巖口泊，村醪注瓦甕頭嘗。
雨聲夜雜灘聲怒，借與行人一枕涼。
投贈洪倅司令舜俞
作者：程公許
朝代：宋

博陵先生天下士，圭瓚鼎彝宗廟器。
駕風閶闔駐參旗，要與疲氓起憔悴。
同來誰是儉府僚，一朶庾蓮吐秋水。
義以取人道自任，河陽主賓信奇偉。
誰云風月立分鼎，待借前籌答知己。
峨岷其下十六城，魴魚鱍鱍更赬尾。
情傷涸轍轉清波，陡覺濠梁復生意。
井梧幕府省文書，雪界松圍絕烟燧。
餘事何妨筆墨工，浣谿新沐烟雲膩。
老翁補處待公續，燕外鷗邊儘吟思。
主公佇還丹地峻，携上崢嶸去天咫。
社樗愧我本亡奇，冷落官曹窮五技。
何階方便來相招，醪醴一朝饗厚味。
燕臺𡽱嶪萬金黄，豈意謙勤從隗始。
眇然人物索扶持，勿惜拔茅多引類。
君不見璇杓一夜摇天東，人間萬物皆春風。
投龍寶室洞天過延慶觀訪王倅共父劍峰精舍
作者：程公許
朝代：宋

璧簡薦寶室，襟裾馥旃檀。
眷言石交舊，可憚脚力酸。
層崖一劍裂，陰壑千古寒。
數椽棲泬寥，小樓面巑岏。
風穴激虎嘯，石洞掀龍蟠。
是日朔吹慘，舞空雪花漫。
開尊聊暖熱，芼蔬勸加餐。
心事喜我同，晤言藹清歡。
欲去有餘戀，小駐搜奇觀。
評畫過神品，誓鬼猶故壇。
君家古叢城，甲第十畝寬。
胡獨嗜幽寂，而樂茲考槃。
戍邱漸相迫，住山殊未安。
春風動倅馬，雲霄插雙翰。
儻念猿鶴怨，無多貪熱官。
挽前眉州使君廖子長二首·其一
作者：程公許
朝代：宋

二老金蘭好，諸昆筆硯交。
坐隅親問字，投分漆如膠。
决眥雲間步，驚心水上泡。
屋梁耿殘月，含涕祖西郊。
挽前眉州使君廖子長二首·其二
作者：程公許
朝代：宋

卧羆花石戍，夢蝶古渝津。
秀子嗣榮祿，諸郎皆聘珍。
笄珈陪墓窆，霧雨暗車塵。
今代誰班范，牽連漢傳循。
挽廖山父
作者：程公許
朝代：宋

忘年幸接使君游，仲氏論交意最稠。
桂蘤方看霏月露，蘭芽何遽隕霜秋。
遺編薈粹兼三傳，英氣崢嶸閟一丘。
忍見翣車隨二老，彭殤試與問莊周。
挽桃源使君虞公二首·其一
作者：程公許
朝代：宋

疇昔交諸季，曾聞說長公。
聖涯探窔奧，詞藻亦精工。
偶幸趨徵詔，方當順下風。
飈斿無處問，延佇鬢飛蓬。
挽桃源使君虞公二首·其二
作者：程公許
朝代：宋

解印桃源後，卜居梅溆幽。
秉心難偶俗，樂道自忘憂。
故國八千里，妖氛六十州。
公魂如不泯，時作玉芝游。
挽永康守成寺簿同年二首·其一
作者：程公許
朝代：宋

模楷親前哲，丰姿自軼羣。
回翔垂白髮，凌厲即青雲。
幕府列功簿，詩書清塞氛。
寶仙催命駕，拱木漫新墳。
挽永康守成寺簿同年二首·其二
作者：程公許
朝代：宋

友愛根天性，今人古與俱。
棣華雖殄瘁，玉樹更扶疏。
經濟終齎恨，循良誰讀書。
慈恩共心賞，霜月淚霑裾。
挽潼帥許侍郎成子三首·其一
作者：程公許
朝代：宋

天地英靈氣，風雲感會期。
龍頭推蜀産，骨鯁自天知。
雨露榮三接，江湖滯一麾。
甲兵何日洗，遠慮憶蓍龜。
挽潼帥許侍郎成子三首·其三
作者：程公許
朝代：宋

雪慘龍沙節，春濃豹尾班。
難銷方寸赤，不待二毛斑。
力盡三醫謁，憂深九虎攀。
丁寧尸諫語，端不愧家山。
挽潼帥許侍郎成子三首·其二
作者：程公許
朝代：宋

正色趨文石，危言竦列紳。
直前香案曉，批敕瑣闈春。
天要明堂柱，人間匠石斤。
汲公寧妄發，軒冕付平津。
挽虞提幹仲房
作者：程公許
朝代：宋

滄江亭上極綢繆，况復蘭階託勝游。
邂逅磬川分別袂，傳聞邊邑費良籌。
諸公推上青雲轂，一夢驚移夜壑舟。
生死交情那忍負，霜風吹淚錦江頭。
挽順慶使君寶章李十三丈二首·其一
作者：程公許
朝代：宋

東齋嫡子巽巖孫，醖釀詩書氣味醇。
桃李七州春不盡，松筠一節晚彌新。
恤章峻直寧王寶，治行高推漢吏循。
四尺墳前千字誄，清名不與跡俱陳。
挽順慶使君寶章李十三丈二首·其二
作者：程公許
朝代：宋

金相玉質素心降，每見令人折幔幢。
亦有薦敭當使傳，若爲淹泊只侯邦。
款門心訝三醫謁，藏壑舟驚半夜扛。
搔首薰風丹旐舉，些歌凄斷不成腔。
挾文薛君自賦五首克己讀書安貧擇交訓子爲題戒其子婿王叔儼萬里索和·其一
作者：程公許
朝代：宋

爲人非外鑠，己與物同之。
私欲陰霾蔽，良心日月虧。
若能無窒礙，底用苦思惟。
天理渾然處，吾生自有涯。
挾文薛君自賦五首克己讀書安貧擇交訓子爲題戒其子婿王叔儼萬里索和·其三
作者：程公許
朝代：宋

賦予有常分，非關智力求。
違行能自信，顯晦復何憂。
瓢飲賢顔子，瓜疇隠邵侯。
胸中吉祥宅，何處不天游。
挾文薛君自賦五首克己讀書安貧擇交訓子爲題戒其子婿王叔儼萬里索和·其二
作者：程公許
朝代：宋

靜得山林趣，閒知日月長。
清風披竹素，小雨潤芸香。
外飾謝文繡，饑餐須稻粱。
人生有同嗜，只此絕難忘。
挾文薛君自賦五首克己讀書安貧擇交訓子爲題戒其子婿王叔儼萬里索和·其五
作者：程公許
朝代：宋

萬事烟雲過，須留尾段看。
芝蘭庭砌茂，風雨夜燈寒。
楚澤荷紉綠，燕山桂染丹。
詩書門戶壯，何待侈重欒。
挾文薛君自賦五首克己讀書安貧擇交訓子爲題戒其子婿王叔儼萬里索和·其四
作者：程公許
朝代：宋

士能知尚友，豈必盡同時。
雜鮑蘭胥化，亡羊路或岐。
醴甘知易絕，絲素亦奚悲。
可以交難擇，而忘伐木詩。
揆初之日承父用晦以余前歲登玉華樓翫月借宋青山詩韻賦詩稱壽仍和答之并示甥姪
作者：程公許
朝代：宋

防意由來似守城，澗潢潔祀及良辰。
命名猶念記閭史，學道粗知存谷神。
欲誦蓼莪心楚愴，愧投木李句清新。
何當共覓長生訣，去逐商顔四老人。
撰先伯桂隠先生哀詞
作者：程公許
朝代：宋

丹山之巖兮阻且深，丹山之雲兮閟其霖。
中有姝兮靜處，冠岌峨兮瑶簪。
方轍兮坎滯，聊返轡兮穹林。
辛夷兮爲屋，芷幄兮蘭衾。
世與我兮異好，不可揉兮精金。
信有味兮恬漠，亦何怨兮寡朋。
猿嗥兮鶴憤，鳥悲兮蛟吟。
忽西崦兮墮日，急響絕兮玉琴。
載營魄兮焉逝，空桂枝兮蕭森。
朔風兮陵厲，白晝兮多陰。
素車兮丹旐，曷返兮遥岑。
天高兮地厚，古往兮來今。
彼達觀兮超曠，奚死生兮愛憎。
四方兮上下，杳眇兮莫尋。
鶴歸兮何日，瑶草碧兮勞我心。
涕浪浪兮霑襟，君無滯兮遠淫。
歸來兮娛樂，故山兮崚嶒。
擬九頌·其九
作者：程公許
朝代：宋

桑枝綠兮麥齊腰，醴泉山下兮春和柔。
有美一人兮山之曲，薜荔屋兮蕙裯。
溪流兮清瀏，嵐靄兮穠秀。
鳥語韻兮清風，花氣馥兮晴晝。
山中人兮衮繡衣，汎濫游兮憺忘歸。
溉千頃兮芳茝，藝百畝兮留夷。
歲暮兮華實，折以遺兮所思。
懷渺渺兮何極，時不可兮再得。
丹鳳兮飛飛，何兩美兮未合。
山中人兮忍淹留，皇渴佇兮石田秋。
樂行兮憂違，余心兮焉求。
草萋碧兮日婉娩，炯四目兮余袂挽。
披霞縕兮紬瓊編，倚僊翁兮與周旋。
樂莫樂兮醴泉之墅，役薪水兮公忍余棄。
凌汎景兮從之遊，渺下顧兮一稊米。
擬九頌·其四
作者：程公許
朝代：宋

水平湖兮溶溶，鴈鳴秋兮雝雝。
氣相求兮聲相應，渺萬里兮葭葺叢。
晴雲淡兮天宇清，行不亂兮字縱橫。
伊美人兮心和平，韻塤箎兮錦繡文。
湖光澹兮酒溫巵，鑑湖影兮燭鬚眉。
縱百坡兮何聚散，如此水兮湼不緇。
彼弋人兮奚慕，何南北兮定處。
嫋嫋兮秋風，瀟瀟兮夜雨。
飛鳴兮向陽，何心兮稻粱。
望層空兮接羽，友鴻鵠兮高翔。
擬古二章·其一
作者：程公許
朝代：宋

剛風軼飛浮，叢霄隠寥闊。
其上仙者家，俯世塵漠漠。
慨我志遠遊，幽思無與豁。
披雲一長嘯，曾舉騎轇轕。
整袂謁靈君，授我一丸藥。
侍宴旬始宮，從遊紫虛閣。
琅函閟道帙，許我抽玉鑰。
玄期記三生，廣度有夙諾。
世氛日澒洞，帝念慘不樂。
願借萬里風，從君駕鸞鶴。
鞭雷揮斗柄，夔罔併縶縛。
掃清六合塵，景象囘閶闔。
帝命不可稽，侍晨司校錄。
永劫保澄明，何問癡仙愕。
擬古二章·其二
作者：程公許
朝代：宋

霜英濾雲母，月華吐幽魄。
濬房鎖葳蕤，弄杼夜咿軋。
天寒日苦短，篋不貯寸帛。
嬋娟空自妍，襟袖無乃窄。
停機掩孤嚬，欲歌心已咽。
積此萬縷工，織成苧羅白。
蹇修來何時，復關滯塗轍。
女無終不嫁，謹勿昧所擇。
忍寒青瑣窗，熏麝翠羅幙。
粲粲雙明璫，團團雙白璧。
稚齒昔所娛，翫之不能斁。
春風蕩繁囿，觸眼會良匹。
擷芳索幽占，兩美斯有合。
及茲歲未晏，爲君媚芳澤。
擬玉谿體賦醴泉墅海棠二首·其一
作者：程公許
朝代：宋

東皇張飲錦周遭，華艷偏宜望處高。
結綺樓深迷玉樹，銷金帳暖醉羊羔。
先驅瑞節眩穠李，近侍舞衫環蒨桃。
乞得巫雲來芘護，蜚廉作橫未應饕。
擬玉谿體賦醴泉墅海棠二首·其二
作者：程公許
朝代：宋

濯錦波光繞百遭，夜寒秉燭更須高。
恨無麗藻供摛翰，聊復重裘索俊羔。
長笑董仙癡守杏，可憐曼倩坐偷桃。
若教入侍紅雲殿，應悔從前俗慮饕。
改作池亭子安弟賦二絕因和韻·其一
作者：程公許
朝代：宋

凌波微步玉亭亭，華豔深遮萬蓋青。
能使官曹饒野趣，小煩月斧敞風櫺。
改作池亭子安弟賦二絕因和韻·其二
作者：程公許
朝代：宋

榿隴低風呈遠碧，稻塍分溜溢方池。
簿書課辦心如水，獨岸烏紗細琢詩。
文耀閣·其一
作者：程公許
朝代：宋

中天臺畔敞東軒，滄海桑田且勿論。
欲問飛仙參要訣，晨興來就日華吞。
文耀閣·其二
作者：程公許
朝代：宋

宴罷瑶池趣駕歸，海風飄冷六銖衣。
霞舒霧捲知何處，五色毫端借發揮。
施兄折贈苔梅將以二絕和韻謝之·其一
作者：程公許
朝代：宋

老幹查牙裹綠苔，雪中能有幾花開。
杜陵不耐香愁亂，更看幽人輕折來。
施兄折贈苔梅將以二絕和韻謝之·其二
作者：程公許
朝代：宋

枯木巖前不受寒，幾曾披腹詫琅玕。
春風何限閒花草，歲晚貞心要耐看。
施明可自湘潭還霅川以詩編相示摘其中重陽一篇次韻題似明可
作者：程公許
朝代：宋

倦游何似雁隨陽，愁緒知添幾線長。
歸路驛梅多未破，吟邊汀芷藹餘香。
寄聲鷗鷺舊同社，可奈鷖鳬紛着行。
乞與東風一吹送，偃松猶及共流觴。
昌元郡圃看海棠紅苞爛然未有開者問訊以詩
作者：程公許
朝代：宋

畫本爭如覿面奇，含苞香露已霏霏。
阿嬌早合貯金屋，南子似羞褰錦帷。
花信定因寒較晚，賞心何事巧相違。
壁題恨欠江城句，綵筆誰能爲發揮。
明禋進戒詩
作者：程公許
朝代：宋

於赫圓宰，視聽自民。
惟聖能饗，非德莫親。
乃眷炎宋，受命以仁。
十有三葉，涵海毓春。
德厚流光，施及吾君。
歷數有歸，兆協大橫。
性篤孝恭，天縱睿神。
思皇帝統，積累艱勤。
譬彼菑田，是播是耘。
遺大朕躬，曷其敢寧。
嗣訓九年，端拱嚴宸。
權綱復歸，如日宣精。
姦憸投荒，耆哲揚廷。
與物更始，三載惟寅。
宗祀戒期，歷吉中辛。
孚號萬方，以肅先庚。
飭我玉幣，潔我粢盛。
秋霖淫泆，俄浹六旬。
法宮祗懼，虔祈百靈。
爐沉未燼，如谷應聲。
飈籟號起，霧祲歛昏。
凡百執事，肄習彬彬。
戊辰齋居，彌竭精純。
昧旦盛服，天仗肅陳。
爰趨殊庭，溯瞻九閎。
眷我道祖，凝神窈冥。
濬發靈源，流福無垠。
旋蹕清廟，感惻蒿焄。
端冕對越，秉心著存。
暨入禰室，有涕其零。
僾若有見，愾如有聞。
景緯陸離，瑞靄輪囷。
乃備法駕，玉軑金輪。
蒼龍載驅，和鸞鏘鳴。
黄纛晅晝，翠蕤梢雲。
還復齋寢，以須肇禋。
重屋啟邃，八牖徹扃。
秸席純敷，蠟炬交熒。
金石森列，豆籩苾芬。
有雨其𩃎，激電震霆。
先事以戒，升奠而停。
皇心益祗，惕若持盈。
上帝降鑒，富媼式憑。
二后嚴配，五帝侍軒。
陛級陟降，食飲樂欣。
禮儀既備，廷列九賓。
宣旨輟賀，免御端門。
天降威靈，寧不震驚。
省咎宸扆，肆眚八紘。
相古肆祀，酒冽牡騂。
託物薦忱，惟德之馨。
玉带之圖，奉高所營。
蓋第圜水，入自崑崙。
辯說踳駁，舛厥本源。
若稽皇祐，裁自帝尊。
合祛參侑，不凟不煩。
維時泰和，穆穆迓衡。
尚勞聖慮，抑加鴻名。
制詔辠己，千古日星。
其在於今，履運艱屯。
經躔錯度，水旱洊臻。
寇盜虔劉，公私窶貧。
國論轇轕，政條放紛。
所宜急急，補壞支傾。
皇帝明哲，問學日新。
夔夔翼翼，是究是詢。
廣內九重，方丈八珍。
采翠眩轉，尊罍溢醇。
皇情泊然，堯采若顰。
沓來封章，敷列典墳。
旰不遑食，坐或達晨。
雖躬其劬，未凝厥勳。
因饗而思，咎證之頻。
天誘帝衷，躋之乾淳。
天啟神斷，旋乾轉坤。
抵龜蔽志，敭號列紳。
若古有訓，股肱惟人。
進退以禮，艱哉選掄。
匪余則私，弛弛必更。
皤皤一老，爲世重輕。
毋徐其驅，擾我心旌。
奚蠹莫理，奚墜莫撐。
孰枉而陟，孰賢而湮。
孰道之同，而返丘園。
遲汝之來，秉我化鈞。
莫莫葛藟，芘其本根。
有來贊祼，麟趾振振。
時庸展親，金帛脤膰。
慨昔急難，在原脊令。
豈不爾矜，義或奪恩。
盍考故實，以厚人倫。
言路之闢，公論以信。
誰窒其來，歲久積堙。
亦既疏瀹，源清則亨。
毋厭其鯁，而其佞言。
藥石我愛，醪醴我醒。
好惡之岐，治忽以分。
民亦勞止，魴尾其赬。
託之守宰，爾撫爾循。
邊以警聞，皇皇算緡。
吏緣爲姦，星火急征。
慨彼嘉殖，耗於螣螟。
戢貪禁苛，前令蓋申。
祁祁中原，百年荆榛。
天狼耀芒，較昔則獰。
摲我邊關，殲我邊氓。
汔可小休，亦人之情。
儻得少暇，修其政刑。
毋寧翫愒，以縱鯨吞。
維是四端，急甚救焚。
天何言哉，警戒諄諄。
仁愛之心，與父母均。
皇帝曰咨，爾公爾卿。
其左右我，以經以綸。
鼎雉申儆，中興有殷。
雲漢懼災，王化復行。
維思無邪，負扆有銘。
敢不參倚，日省吾身。
我闕汝規，毋我逢迎。
淵冰虎尾，始終一誠。
神示神考，寧不我聽。
百臣司蕝，虔恭駿奔。
跪誦祝冊，如帝其聆。
式稽周頌，進戒九閽。
敬之敬之，毋圯於成。
海深岳崇，不廢涓塵。
圖易於艱，渝險而平。
天錫帝壽，如古大椿。
天祚景運，萬億子孫。
臣雖不敏，知力於文。
泚筆以俟，矢歌維清。
春事無幾端居蕭索追懷成都舊遊慨然有賦
作者：程公許
朝代：宋

憶昔吏錦城，寄隠雲水鄉。
蕭散不任事，上官容我狂。
短篷漾空明，舞棹歌滄浪。
會心多勝友，一舉累十觴。
芳春樂事饒，飛幰集寶坊。
意行無定在，有花即相羊。
馬蹄穿夜市，奚奴背詩囊。
三年一炊黍，舊遊想微茫。
誰知涪江濱，側翅不得翔。
醉飲無與和，三歎熱中腸。
雨晴好風景，輕輿便晚涼。
亂絮撲晚靄，牡丹泫殘粧。
春物能幾何，營巢燕飛忙。
茶事迫榆火，餳膠催粥香。
我本樂烟霞，失身縛簪裳。
官曹幸云冷，詩債可不償。
錦城未即去，十景茲難忘。
安能窘邊幅，低頭甘鎖韁。
升沈自天分，矯情恐有妨。
借我白玉壺，爲君歌慨慷。
春晚客中雜吟四絕句·其一
作者：程公許
朝代：宋

憶伴梅花醉短亭，驚心紅藥餞餘春。
不知九十日光景，辦得晴窗幾欠伸。
春晚客中雜吟四絕句·其三
作者：程公許
朝代：宋

桑陰翳翳響繅車，麥熟多時稻吐芽。
若使征輸寬一半，人生最樂只田家。
春晚客中雜吟四絕句·其二
作者：程公許
朝代：宋

昨夜青皇駕趣旋，星榆散漫晚風顛。
一春無緒供陶寫，滿硯塵埃費洗湔。
春晚客中雜吟四絕句·其四
作者：程公許
朝代：宋

怒風轉暖作陰寒，春盡如何衣怯單。
最憶就林煨苦筍，六年輕失此清歡。
晉仲文學淵邃方爲朝陽鳴鳳僕所次前韻及之而洊賜佳章招隠敢再次韻以反之以資他日重會一笑
作者：程公許
朝代：宋

丈夫爲世用，釣築辭巖溪。
不用身徇道，固可卷而携。
侃侃紫陽翁，不踐桃李蹊。
淳熙用不終，歸途此留題。
坐令南巖高，萬丈誰能梯。
倘止論茲山，僅亦培塿低。
今如峴首碑，千載令人悽。
我輩何適莫，但觀道合暌。
鳥獸不可羣，仲尼非棲棲。
晚日
作者：程公許
朝代：宋

西崦落照暈金鉦，斂退癡雲作嫩晴。
忽忽暝烟行十里，前頭燈火是鵑城。
晚晴登樓和叔存姪·其一
作者：程公許
朝代：宋

日澹霜明雨意慳，楓林稻隴褧衣斑。
小樓觸目秋容好，得似蕭晨起看山。
晚晴登樓和叔存姪·其三
作者：程公許
朝代：宋

一秋吟思奈天慳，醉面無因點纈斑。
衮衮簿書成底事，朝來爽氣在西山。
晚晴登樓和叔存姪·其二
作者：程公許
朝代：宋

放浪烟霞我亦曾，誤憑宵夢繞觚棱。
眼明一片蠶崖雪，便擬搘筇最上層。
晚晴登樓和叔存姪·其四
作者：程公許
朝代：宋

錐刀較計我何曾，商略人生且摸棱。
九萬里風鵬背闊，倚欄不隔碧霄層。
景行堂
作者：程公許
朝代：宋

斯文一綫流，伊川師弟子。
萍梗記經行，丹青肖容止。
升堂如有聞，虛心探厥旨。
毋與時俗競，溺心於口耳。
暑行聞黄鸝聲
作者：程公許
朝代：宋

人行午倦渴思冰，黄栗留鳴綠樹陰。
安得故山歸燕坐，竹風窗戶一披襟。
曉晴度青城繩橋二絕句·其一
作者：程公許
朝代：宋

大皁江頭寒雨歇，蠶崖關外數峰明。
丹青誰會開平遠，著我繩橋度曉晴。
曉晴度青城繩橋二絕句·其二
作者：程公許
朝代：宋

怒濤噴雪戰魚龍，架篾成橋裊半空。
世路險夷那不有，此心安處本來同。
曉月未沒順風泛太湖期以明日與悅齋會
作者：程公許
朝代：宋

明月伴我酒家眠，五更順風催放船。
月波蕩湖湖欲溢，扶桑奪染半天赤。
湖山破曉鬰青蒼，坐覺山與船低昂。
少年負氣隘湖海，老雖斂縮餘習在。
叩舷一笑宇宙寬，甕天那可差別觀。
蒲帆瞬息幾百里，峨峨閶門尺有咫。
五湖千古自清風，詰朝持叩伏柱史。
曉過羅江縣
作者：程公許
朝代：宋

霽雲破曉湧金盤，夙駕馳驅萬古安。
雲蓋展開山色潤，羅紋蹙動水光寒。
周遭曲港柳彫碧，點綴遥林楓渥丹。
游子莫誇工覓句，竟輸老衲一蒲團。
書室以黄花圍坐二絕句·其一
作者：程公許
朝代：宋

枯禪不羨阿嬌屋，靜俟寧須郭隗臺。
天憫羈貧大癡絕，喚將金色界中來。
書室以黄花圍坐二絕句·其二
作者：程公許
朝代：宋

給園光景無邊際，趺坐西窗日落時。
欲識當時黄面老，莫將色相等閒窺。
書懷
作者：程公許
朝代：宋

字民能使民和悅，儒術信與吏道別。
十年妖祲滓太清，有耳厭聽鼙鼓鳴。
創殘之餘忍椎剝，逃生要不如無生。
願絜乾綱奠坤軸，罷兵寬賦家給足。
聖躬示朴吏廉平，歲歲蠶登牛産犢。
宦情我自春雲薄，何日西歸田舍樂。
木皮口紀事爲故沔戎帥何進賦也
作者：程公許
朝代：宋

驅車木皮口，地接嘉陵市。
山川鬰盤紆，草木慘憔悴。
昔在歲辛卯，大將何憨子。
行營與賊遇，力戰遂死此。
道逢田舍翁，款曲問所以。
耳目親見聞，朴忠今無比。
沉鷙老不衰，甘苦同戰士。
以此得士心，急難不相棄。
閫制力主和，豈虞敵情詭。
幣篚方交馳，羽書俄狎至。
初冬二十五，坌入我內地。
或渡河而馳，或截路以伺。
俄然斡腹來，陡若自天墜。
諸軍抽摘餘，精銳能有幾。
千兵僅烏合，轉鬭殊未已。
可忍負將軍，同生亦同死。
落日塵土昏，鼓寒聲不起。
至今堆阜間，白骨猶紛委。
語罷聲悽哽，相顧潛灑淚。
念昔佐戎軒，世屯未云弭。
主公極仁明，慘惻念此事。
露章求恤典，爵子嚴廟祀。
意將勸忠臣，爲國當盡瘁。
儒守陳西和，武將田與李。
後先被褒錄，名姓編國史。
敵知吾有人，心寧不畏忌。
自古重徂征，司命在主帥。
委託或非人，險阻那可恃。
嗚呼數君子，一死甘若薺。
推原其本心，死奚益於世。
事大繆不然，舍生而取義。
乃知丈人吉，易自有深旨。
往轍忍復云，方來那得諱。
長謠激凄風，嗚咽嘉陵水。
李季實以龍鶴山菜餠見惠長句將之呂兄亦有和章借韻答謝
作者：程公許
朝代：宋

山林遠志久封殖，誤隨小草輒輕出。
得似乾淳太史公，萬古不磨董狐筆。
太史龍鶴山中人，翫心竹素如醉醒。
鍊師喜爲作妙供，靈苗相間叢卉生。
七年飄摇湖海客，生怕魚鯉腐關膈。
圓規得自太史孫，清苦本來同氣質。
十洲地産富瓊芝，龍鶴何曾欠蕨薇。
與君約歸如有期，躍鯉何用薑芥胹。
李宰和唐子西芙蓉溪詩索同賦
作者：程公許
朝代：宋

子西詩律傷於嚴，掉頭沉吟春飲酣。
何曾一字低處著，有似國工精手談。
千古江山長媚好，水曹依舊清風掃。
只慙次補較非才，更願乞靈依此老。
天涯憔悴一詩窮，溪流泯泯山叢叢。
事須登臨作酬賞，剩破酒榼官泥紅。
李德夫司理即永康官居闢小軒賦詩二首求京花和韻遣送·其一
作者：程公許
朝代：宋

老於俗嗜異酸鹹，枯木無心倚碧巖。
花事因循渾漫與，吟邊荒落幾曾芟。
似聞公館小軒闢，遥揖靈峰萬石漸。
竹素堆床官事省，燕梁日永語呢喃。
李德夫司理即永康官居闢小軒賦詩二首求京花和韻遣送·其二
作者：程公許
朝代：宋

西洛風流壓衆芳，十分國艷與天香。
護持翠幕千窠錦，羞澁青銅兩鬢霜。
不怕眼花疑保福，且將色相問空王。
書窗不要笙歌雜，茗椀相娛味更長。
李西清先生創凌霄觀於潼川府治紅樓之上賦詩敬和韻
作者：程公許
朝代：宋

丈人氣湖海，合卧百尺樓。
引袖麾八極，無處豁前眸。
肯以治城志，而忘天下憂。
窘步爭徑捷，危炊迷劍頭。
攀天限九閽，起家先一州。
顧瞻衆山會，慘澹春色浮。
憑高展遐眺，幾幅烟雨秋。
象緯逼紫宸，飈輪通十洲。
吏衙散鳬鶩，野盟參鷺鷗。
所思隔秋水，倚天看吳鉤。
寄懷廣莫外，任運逍遥遊。
遐哉郝使君，一往歲月遒。
名字著不朽，實繄杜參謀。
後先五百年，意氣有此不。
不須蘇門嘯，我自商聲謳。
烟霞雜揮灑，風月共獻酬。
跡忝梁苑舊，目送涪江流。
可能呼小艇，醉歌賡四愁。
宇縣暗矛戟，田原輟耡耰。
念公志經綸，季孟忠武侯。
肯袖斲泥手，江海寂寞休。
檻前水東注，鼓枻不可留。
撫翼附青雲，忍滯鶑谷幽。
李貳車約飲東湖
作者：程公許
朝代：宋

西湖繞遍又東湖，永夜論文酒淺𣂏。
最愛霜林梅蘸水，擬撐小艇訪林逋。
東川懷古
作者：程公許
朝代：宋

平生不踏東川路，乘興春風爛漫游。
文冢姓名懸日月，書堂冤憤慘林丘。
欲呼千載醉魂起，那復少陵詩句遒。
啼鳥不知人意緒，弄晴剛自說春愁。
東川節度歌
作者：程公許
朝代：宋

東川節度兵馬雄，我嘗聞之浣溪翁。
五百年間人事紛變滅，惟有青山衮衮今古同。
春官侍郎李太史，沃絲昔日來觀風。
八年俛仰一炊黍，蔚藍臺上烟雨愁溟濛。
棠郊蔽芾公所憩，還有竹騎馳兒童。
是時北塵轉騷屑，綠林之寇紛內訌。
洛波殷雷躍雙龍，遂也長公潼少公。
少公赴鎮先十日，千夫煌煌飛旆紅。
金城一面森戌削，賊戈自此不復鋒。
三災之劫偶參會，天豈薄於遂而私於潼。
屹然洚波之砥柱，艱哉安宅之集鴻。
險夷一節貫金石，玉山對峙雙玲瓏。
春風送客來，束書一短篷。
恨無春色浮山之傑句，空有帝鄉愁緒之孤忠。
舉頭山城新百雉，繚繞下與州城通。
高如石首矗萬仞，堅並鐵甕盤層穹。
樓棚丹霞未爲麗，形勢墨守何可攻。
向來牛頭著亭處，晴烟萬井歷歷明雙瞳。
徹桑未雨寧過計，路旁築屋難爲功。
侍郎憂國秉卓識，始謀肯使輕傷農。
登登之築紛百堵，一朝𡽱嶪如金墉。
初疑化城爲佛幻，又恐鬼役非人工。
浣溪曩賦冬狩行，恨不回轡擒四戎。
向令眼前見此事，奇偉大篇當復加舂容。
腐儒自嗟才力窘，安得喚起詩老爲我細琢礱。
紫皇坐朝甘泉宮，四明不隔天九重。
慨懷豹尾舊持橐，長安日遠身孤蓬。
起家小屈東川牧，驥足折旋縈蟻封。
三年厭聽鞞鼓譟，甲兵何時一洗空。
事不爲難亦非易，所病滔滔皆發蒙。
明堂只須一柱力，杗桷渠可令乏供。
更須度外廣物色，納納萬頃雲夢胸。
我歌東川節度兵馬雄，歌聲激烈轟豐隆。
先一州兮後天下，風雲呼吸龍虎從。
畫圖麒麟銘鼎鐘，牛頭之城萬古長穹窿。
桂花·其一
作者：程公許
朝代：宋

露香消渴桂花芳，天氣偏饒八月涼。
不是窅窊分得種，人間那得許清香。
桂花·其三
作者：程公許
朝代：宋

雨花那得著衣裾，遍界香分佛飯餘。
金粟如來元一點，橫陳妙供儘從渠。
桂花·其二
作者：程公許
朝代：宋

一秋無雨亦無風，比似常年迥不同。
鼻觀了無分別想，道人結習本來空。
梁山客邸雨後月色佳甚寄懷及甫
作者：程公許
朝代：宋

雨過青空月一痕，風襟留爽到黄昏。
持杯未嚥思玄度，今夜微吟何處村。
楊子春酌飲清節亭示諸公舊賦索和
作者：程公許
朝代：宋

雨餘熱喘思澡雪，有客叩門筇九節。
相携款竹墨池家，竹間張飲碧筒折。
樅樅玉立肩相齊，何羨掖垣歌紫微。
會須把臂入林去，山王掉首麾去之。
骨相恐難飛食肉，功名浪費殺青竹。
渭川自有千戶封，持此較彼差不俗。
平生我亦厭榮觀，爲君醉眠蘄簟寒。
人間有此碧玉鏡，那怕火繖張炎官。
楓橋寺侍悅齋先生誨語三日而別
作者：程公許
朝代：宋

唐人舊題處，那復有江楓。
寺近闔閭國，門當岝崿峰。
清風三宿戀，紫氣一尊同。
恨與心知別，烟波千萬重。
楓橋寺小憩·其一
作者：程公許
朝代：宋

雲已安排雪，天仍慘淡風。
纜船投古剎，撥火共談空。
楓橋寺小憩·其三
作者：程公許
朝代：宋

往事驚心折，三年撚指間。
西州門外淚，華屋遽青山。
楓橋寺小憩·其二
作者：程公許
朝代：宋

寂歷少林壁，酸寒飯顆山。
相逢如有舊，示我亦無還。
楓橋寺小憩·其四
作者：程公許
朝代：宋

唐人舊吟處，古殿晝多陰。
欲去有餘戀，片雲飛碧岑。
樊丈子思以予兄弟三年端居招飲山房爲破愁寂賦詩以謝
作者：程公許
朝代：宋

銜恤三年意緒凋，嘉招爲我破無憀。
露秋爽借談鋒利，霜月寒侵酒力消。
心事寂無機事擾，詩情何似道情饒。
平生我亦輕簪紱，安得長年共一瓢。
次李晉仲同遊南巖韻
作者：程公許
朝代：宋

風林舞霜葉，野水收寒溪。
旭日愛清美，良友欣招携。
近遊南巖麓，遠躡樵人蹊。
世未變野處，地已呈榱題。
鍊石既有穴，補天亦餘梯。
仰睇磴可涉，窮擇日從低。
窅深有神護，險絕令心悽。
我歸期再出，後會豈終暌。
第膺三接寵，未許尋高棲。
次韻感懷·其一
作者：程公許
朝代：宋

稱意人生不待多，誅茅只愛傍滄波。
萬間方丈均容膝，苦志疲形能幾何。
次韻感懷·其三
作者：程公許
朝代：宋

雨淫蕭艾掩嘉蔬，况敢堆盤薦腹腴。
借問素餐顔有忸，河邊寧作鮑生枯。
次韻感懷·其二
作者：程公許
朝代：宋

四海堂堂范與蘇，斯文價重百車渠。
潁昌舊第歸無日，且向蟇津穩僦居。
次韻感懷·其五
作者：程公許
朝代：宋

綠水油油記插秧，轉頭風露稻花香。
秋來田井熙春晝，畫手難爲顧長康。
次韻感懷·其四
作者：程公許
朝代：宋

盛時饑渴佇嘉謀，慮遠何難彌近憂。
搔首風塵彌北望，馳心江漢入東流。
正之二十八日忽小霽領數客過東湖若水有賦爲次韻
作者：程公許
朝代：宋

積雨釀成寒料峭，漫遊稍覺意清真。
癡雲妬日吞還吐，弱柳含烟巧鬭新。
簪屐招呼參楚蜀，肴蔬飣餖雜冬春。
却嫌車從妨佳趣，那得臨流岸白綸。
正旦上壽紫宸微臣以祀太一初獻不預賜茶酒退就殿門少歇俟追班拜正旦賀表
作者：程公許
朝代：宋

去歲楓橋度歲除，寒燈一盞自抄書。
誰知東觀歸繙史，仍許西垣綴佩琚。
四闢不憂獰虎豹，九成猶恐眩鶢鶋。
彤墀百拜陳金鑑，只願中興似國初。
正月二十五日過真溪見桃花·其一
作者：程公許
朝代：宋

窈窕溪山狹徑通，輕輿飛幰御東風。
倚天蒼壁人烟外，也有桃花簇簇紅。
正月二十五日過真溪見桃花·其二
作者：程公許
朝代：宋

桃花簇簇有人家，寂歷炊烟晚照斜。
滿眼芳春無處著，一機新錦濯烟霞。
正月二十日雪
作者：程公許
朝代：宋

東皇弭節未多時，忽作漫空六出飛。
商略田功興嗣歲，翕張天巧惜陰機。
麥才覆土欣蘇醒，梅久烘晴稍發揮。
蕭寺掩關終日卧，忍寒不著獸紅圍。
正月念三日以南床劾論去國憩浄慈客館蘇稅院惠二詩和韻·其一
作者：程公許
朝代：宋

意不求全那得毀，本來知足豈須多。
世途何處非乘險，古井如今已不波。
緣督更須師漆吏，乞墦可使愧鄒軻。
君看野馬難羈束，寧羨天街想玉珂。
正月念三日以南床劾論去國憩浄慈客館蘇稅院惠二詩和韻·其二
作者：程公許
朝代：宋

寄包古剎客過門，煨芋殘爐晚未溫。
萬里風塵迷遠望，三峰文獻接諸孫。
湖山春動饒佳趣，杖履時來共至言。
一笑老仙堤柳畔，人間誰怨復誰恩。
步自南定樓至海觀
作者：程公許
朝代：宋

南定樓西徑女牆，等閒傑觀借相羊。
山連六詔夐深阻，城挾三江交淼茫。
薄晚渡船人意急，清秋倚檻客情荒。
乾坤殺氣凄凉甚，浮海吾寧逐磬襄。
步虛蕊珠七言
作者：程公許
朝代：宋

玄蓋之天高崒嵂，自兩天眼支一脈。
嶙峋四面森翠壁，中有瑶柱倚天立。
窈窈鬰鬰仙者宅，涵雲蓄霧九鎖隔。
石扉誰遣玉{⿱𥫗氐}擘，通行豈虞虎豹搤。
雲臺散吏青城客，掉頭三島風烟窄。
南薰駕我來散策，晴天萬里展笑色。
祖龍驅山山辟易，仙人抵住如刻劃。
武皇情念膏火迫，宮壇經營競奚益。
惟我章聖薦簡璧，心與天同綿寶歷。
高皇中天定都邑，脫屣大位駐清蹕。
至今仙館閟奎畫，跪拜締眎涕霑臆。
大滌棲真轉石室，幽巖邃竇杳莫測。
似聞句曲通咫尺，飈游何曾有轍跡。
天壇可望不可陟，翠箬閃閃丹氣溢。
我名何自標洞額，得非三生託真籍。
一念之差甘墮謫，拊心靜慮深咎責。
羽衣窺我慘不懌，爲我洗琖酌琥珀。
沈沈古井龍嗜蟄，誰令怒吼捲飛帛。
夜涼健倒風雨急，醒悟乃是巖溜滴。
西瞻氛祲羌堛塞，玉華故棲歸未得。
文舉遠遊記夙昔，借一菴地紬隠帙。
百六行度運會厄，列真校錄曉繼夕。
恫憫含生沛德澤，罷征寬斂戢鋒鏑。
名山是處可棲逸，不材我自安社櫟。
勳業振古名揭日，邂逅要知非爾力。
蠻觸擾擾鏖得失，豈容汩我室虛白。
流鈴擲火九穹碧，泰初爲鄰壽無極。
歸班之明日以六參入趁起居
作者：程公許
朝代：宋

湖海飄摇誤召環，春風入綴紫宸班。
恭聞聘幣及巖穴，不以多材遺蒯菅。
靜念升沉皆命分，喜因蹈舞拜天顔。
承明莫作官曹看，汗簡須憑直筆刪。
水調歌頭
作者：程公許
朝代：宋

駝褐倚禪榻，絲鬢揚茶煙。誰知老子方寸，歷歷著千年。試問汗青餘幾，一笑腰黃縈夢，我自樂天全。出處兩無累，贏取日高眠。八千里，西望眼，斷霞邊。弁蒼苕碧，隨分風月不論錢。執手還成輕別，何日歸來投社，玉海得同編。經世付時傑，覓個釣魚船。
水雲天
作者：程公許
朝代：宋

樓臺錯圖畫，高低各雲烟。
小車倦登覽，危欄且囘旋。
滄波納暝色，溟濛同一天。
此中有真賞，題詩謝雕鎸。
江漲有感
作者：程公許
朝代：宋

惆悵天涯私自憐，錦囊有句愧重編。
忍心寬作青梅約，眩眼俄驚丹荔燃。
浩蕩修途今幾驛，紛紜歸思日如年。
不因煤穎相料理，何以遣懷風月前。
池口昭明太子釣磯蜀僧住山相邀訪古和壁間韻
作者：程公許
朝代：宋

繫船池口汎濫遊，老禪邀我半日留。
岸莎堤柳度窈窕，初暑忽送風雨秋。
蕭郎釣臺三間屋，萬頃烟波媚幽獨。
長令千載好事人，貪爲淮山流遠目。
芊芊蔓草迷長竿，臺城直作平野寬。
那知萬古文選理，不盡詞源八節灘。
英魂遠逝招不得，謫仙小杜底處覓。
插天崷崒九芙蓉，試與憑高閒物色。
汲惠山泉烹日鑄·其一
作者：程公許
朝代：宋

小艇衝風過惠山，石螭引脰佇漪漣。
白頭未了紅塵債，再酌人間第二泉。
汲惠山泉烹日鑄·其二
作者：程公許
朝代：宋

瓦缾挹注溢微瀾，仙掌兩分瑞露漙。
自候燎爐烹日鑄，杜陵肺渴耐甘寒。
沙津連日風雨阻行舟發即晴寄李成之
作者：程公許
朝代：宋

江陵五日惡風雨，知我欲行舒小晴。
渺渺雲沙連恨遠，冥冥烟樹喚愁生。
上牢下牢險入夢，東瀼西瀼詩有聲。
同是天涯更分手，銷魂風月與誰平。
泛舟登弁山祥應宮之絕頂望太湖窺黄龍洞過倪尚書雲巖
作者：程公許
朝代：宋

蘋浪蹴帆移別浦，筍輿邀我度遥岑。
雲開震澤水銀溢，風掠洞庭螺翠深。
神井千尋龍起蟄，幽巖四面石成林。
蘇仙詩句倪公賦，萬古清風僭嗣音。
泛霅溪·其一
作者：程公許
朝代：宋

旱暵連旬塘水渾，移舟來泛霅溪雲。
溪邊釣隠如無恙，那不嗤人骨俗氛。
泛霅溪·其二
作者：程公許
朝代：宋

白蘋波動柳塘風，散漫芙蕖稱意紅。
午夢驚回船轉柁，買魚前港一樽同。
洪城沈運幹新園三首·其一
作者：程公許
朝代：宋

花壓牆頭柳映門，紅城一曲沈家園。
意行自與春風約，休問新亭賣酒喧。
洪城沈運幹新園三首·其三
作者：程公許
朝代：宋

方池面矗石叢叢，後掩前遮一徑通。
蒼蘚修筠加愛護，等閒幻出小玲瓏。
洪城沈運幹新園三首·其二
作者：程公許
朝代：宋

柏梢結翠鬭尖新，未問花枝插寶瓶。
最好狻猊對雛鳳，向人翔躍似天成。
浙江觀潮
作者：程公許
朝代：宋

浙岸携觴差一日，秋風吹爽軼層霄。
怒濤奮擊三千里，壯觀元同十八潮。
蓬閬何曾雲海隔，偓佺未散玉京潮。
琴高背穩容追逐，借與天風遞玉簫。
涪州荔子園行和友人韻
作者：程公許
朝代：宋

愁雲暖日愁無邊，荔枝園下客艤船。
嗚呼宴安毒於鴆，燎原戒之爝火燃。
楊家妖女去復入，開元天寶治亂如手翻覆間。
綠雲一縷天上去，食自不旨寢不安。
長生昵語月皎皎，沉香醉夢春酣酣。
羯鼓數聲花破萼，霓裳一曲天開顔。
薰風殿開苦嫌熱，驪山聯轡來遊盤。
汗綃紅透心渴煩，荔枝不來慘不懽。
飛塵一騎關山曉，奔騰那知血濺道。
一朝羽檄漁陽來，决策西狩殊匆草。
百年宗社棄若遺，何計奈渠春風貌。
雨鐸琅璫驚昨夢，雲棧崎嶇回馬首。
凄凉故驛疾揚鞭，歲月轉眼弩落弦。
張后李父自一時，西內荒階滿苔錢。
金鑑難忘曲江相，浯頌長憐聱叟元。
涪陵荔枝不須辨故物，紫金鱸骨何幸還陵園。
清明日侍親輿遊海雲寺四首·其一
作者：程公許
朝代：宋

和風釅日又清明，茶事驚呼探火新。
整頓安輿扶鶴骨，晴郊滿意賞青春。
清明日侍親輿遊海雲寺四首·其三
作者：程公許
朝代：宋

休問霜林鶴頂丹，空庭三尺綠新攢。
從渠五老掀髯笑，我自與師盟歲寒。
清明日侍親輿遊海雲寺四首·其二
作者：程公許
朝代：宋

琴鶴清風久寂寥，谷居忠憤絢銀鉤。
龕中片石費錐鑿，還爲兩翁須點頭。